Mondeju eta gaztarekin gorazarre ederra ardiari t. madinabeitia

Urriko azken igandearekin Ardiki Eguna egin da Zaldibian. Mondeju txapelketa Amaia Urkolak irabazi du, eta Juan Mari Zinkunegik Aralarko gaztarena. Eguraldia lagun, jende ugari hurbildu da festara.Mondejuak egiten dakien edonork har zezakeen parte Zaldibian urriko azken igandean ospatutako Ardiki Eguneko lehiaketan. Eta egon, badago mondejua egiten dakienik, lehiaketaren 22. edizioak 24 parte hartzaile izan dituelako. Lehia estua izan da aurten ere, Amaia Alkorta zaldibiarrak irabazi duena. Eneko eta Amets bikotea izan da bigarrena, eta Senos taldea hirugarrena, guztiak ere zaldibiarrak.Mondeju lehiaketak azkeneko urteetako mailari «eutsi» diola adierazi du Ardiki Egunaren antolaketan ibilitako Migel Mari Irastortzak, gaztetxoen partehartzea nabarmentzearekin batera. «Ardiki Egunaren lehiaketarako besterik ez bada, badago gazteen artean mondejua egiteko ohitura, eta hori poztekoa da» esan du. Baina Zaldibiakoek ez ezik, kanpotarrek ere parte hartu dute lehiaketan, Beasaingoak eta Oreindangoak, besteak beste. Zaldibiarrak izan dira, hala ere, gehienak.Amaia Urkola irabazlea ere zaldibiarra da. Atzo «pozik» zegoen, lehiaketa irabazten duen lehen aldia ez bada ere. Txapel bat baino gehiago ditu etxean, eta lehen postutan geratu da askotan. «Sekreturik» ez duela dio ordea, «etxeko generoa erabiltzen dut: porruak, ardia… baserrikoak dira. Hori izango da nire mondejuen sekretua».Aralarko gazta onenaBaina Andoni Egaña eta Sebastian Lizaso bertsolariek, azkeneko urteetako ohiturari jarraituz, saridunen berri emateko egindako bertsoetan beste izen batzuk ere aipatu zituzten Ardiki Egun honetan, Aralarko Gaztaren 19. lehiaketaren irabazleenak, alegia. Errezilgo Aitzarte elkarteko Juan Mari Zinkunegik irabazi zuen hori. Ixidro Sukia eta Aitor Iztueta, biak lazkaotarrak, izan ziren bigarrena eta hirugarrena. Aurten 15 partaide izan ditu txapelketa horrek, tartean Nafarroatik lehen aldiz etorritako gaztagile bat.Antolatzaileak pozikMondejua eta gaztaz gain, musika, bertsoak, ganadua, artisautza, jatekoa eta baso lanen erakustaldia izan dira aurtengo Ardiki Egunaren gainerako osa- gaiak, giro eta eguraldi paregabeekin batera. Baso lanen erakustaldia aipatu du bereziki Irastortza antolatzaileak: «Lehen aldiz egin da, eta oso interesgarria izan da arpana edo trontza portugesa erabiliz lehen basoan egurra nola lantzen zuten ikustea».Jendearen erantzuna ere nabarmendu du. Eguna fresko hasi bazen ere, orduak aurrera egin ahala epeldu eta jendea animatzen joan zen, bai kanpokoa bai bertakoa: «Herri bazkarian 107 lagun elkartu ginen; menuan dena ardia zen». Eta zer bestela, Ardiki Egunean.


Egin logaritmoak eta ez gerra

Matematikak gerraren mesederako. Horrela erabili izan dira historian zehar eta aspalditik. Jaurtikigailuen norabidea kalkulatzeko edo lehergailu atomikoen jomugak zehazterakoan ezinbestekoak izan dira matematikak. Matematikari batzuk gogoz aritu izan dira aberriaren defentsan, beste batzuk, aldiz, bere jakinduria halako helburuen alde ez jartzea nahiago izan dute. Horrela azaldu digute hau dena Harkaitz Galbete eta Asier Estevan, gure irakasle partikularrek.


'Artea bizitzeko eta amets egiteko' erakusketara bisita gidatua izanen da Igantzin

Lanak, Irisarri Jauregian, azaroaren 4tik abenduaren 10era bitarte daude ikusgai eta azaroaren 19an, igandean, eginen dute bisita gidatua

Bisita gidatua azaroaren 19an, 11:30ean eginen dute eta horren ardatza azaroaren 4an irekitako 'Artea bizitzeko eta amets egiteko' erakusketa izanen da, eta Ana Mari Marin, Juan Carlos Pikabea eta Pedro Lanzek gidatuko dute. Artista horien lanak ez ezik, bertze hirurenak ere biltzen ditu erakusketak: Javier Sagarzazu, Iñigo Manterola eta Lesagibel eskultorearenak.


Altzariak eta trasteak gaur jasoko dituzte Ataundik

Sasieta Mankomunitateak gaur bilduko ditu AAtaunen altzariak, etxe-tresna elektri zaharrak eta baliorik gabeko trasteak. Otsailaren lehenean egin ondoren, gaur egokituko da bigarren txanda. Martxoan, hilaren 7an eta 21ean da. Trasteak bezperan 20:00etatik aurrera atera behar dira, eta non utziko diren jakinarazi behar zaio Sasietari (943 16 15 55, info@sasieta.net).


Haur eskola berriak aukera berriak eskaini dizkie haurrei

Irurako haur eskolak urtebete egin du egoitza berrian eta lekualdaketarekin «pozik» agertu dira zerbitzuaren erabiltzaile diren familia eta umeak.

Haurrak jolasaren eta mugimenduaren bitartez deskubritzen du mundua eta bere neurrira egokitutako ingurune aberats bat edukitzeak laguntzen dio bere gaitasunak garatzen. Bizitzako lehenengo urteetako bizipenek eta harremanek eragina izango dute etorkizunean. Irurako haur eskolak iazko irailean aldatu zuen kokalekua eta lekualdatze honek hainbat abantaila fisiko eta arkitektoniko ekarri dizkie, bai zerbitzuaren erabiltzaile diren haurrei, baita bertan lan egiten duten profesionalei.

Espazio argitsuak eta goxoak ditu haur eskolak. Zoru erradiatzailea, umea utzi edo jasotzeko kotxea uzteko lekua, inguruan duen kanpo espazioa eta eskola aldamenean dagoen parke estalia aipatu dituzte hezitzaileek: «Kanpora ateratzeari garrantzia handia ematen diogu eta ahal dugun guztietan kanpo espaziora ateratzen gara. Eguraldiak ez du zertan baldintza izan behar, haurrak babesteko petoak erabiltzen baititugu, lurra bustia edo hezea dagoenean». Hezitzaileak saiatzen dira umeek kanpoko elementu natural ezberdinekin, urarekin, lurrarekin, harriekin, hondarrarekin esperimentatu dezaten, «lasaitasunean eta norbere erritmora».

Kanpoko espazioaz gainera, bi gela ere badituzte eta mugimendurako, esperientaziorako eta atseden hartzeko altzariak eta materialak daude, guztiak adin hauetako haurrei egokitutakoak. «Errespetuzko metodologia hartzen dugu oinarritzat, haur bakoitzaren beharrak eta nahiak modu indibidualean asetuz. Kalitatezko zaintzari berebiziko garrantzia ematen diogu, bakarkako hartu emanak bultzatuz».

Haurra ardatz hartuta egiten dute lan Irurako haur eskolan, familiari eta inguruari irekita, baina umea protagonistatzat hartuta. Mugimendu aske eta jarduera autonomoa lehenetsiz, segurtasun emozionala bermatu eta gozamena balioesten duen haur eskola ekintzailea da Irurakoa. Ateak zabalik dituzte.


Oihane Perez garaile Morga Trail-ean, 20 kilometroko proban

Kategoria guztiak kontuan hartuta 583 pertsonak burutu zuten domekan Morgan egin zen proba, eta 20 kilometroko trailean Oihane Perezek irabazi zuen. Gernikarrak ordubete, 56 minutu eta 57 segundotan burutu zuen traila.

Trail Team Bizkaiako Lorena Guinaldo sailkatu zen bigarren, Perezengandik hiru minutu eta hamasei segundora. Egurre K3 taldeko Ainhoa Garnika helmugaratu zen hirugarren, bi ordu, bi minutu eta 54 segundoko denboragaz. Hamasei parte hartzaile izan zituen emakumeen 20 kilometroko trailak, eta Irantzu Onaindia gernikarrak seigarren postua lortu zuen bi ordu, hamalau minutu eta 39 segundotan.

Gizonezkoetan trail luzeko garailea Mikel Monasterio Asteiza bermeotarra izan zen. Sondika kirol taldekoak ordubete, 34 minutu eta bost segundotan bukatu zuen proba. Bi minutu eta hamabi segundotara amaitu zuen Iñigo Ariasek, eta berarengandik 34 segundotara egin zuen hirugarrenak. Diego Pascual Alcalde izan zen podiumeko hirugarren postua eskuratu zuena. 114 korrikalarik osatu zuten trail luzea, eta besteren artean, Busturialdeko Beñat Bonilla Andikoetxea hamaseigarren postuan helmugaratu zen; ordubete, 46 minutu eta 54 segundotan egin zuen.

Hamar kilometroko trailean, Ekaitz Kortazar Zenikaonaindia izan zen lehena 42 minutu eta 49 segundotan bukatuz proba. Roberto Garay Mier izan zen bigarrena, eta Mikel Goitia Omaetxebarria gernikarra hirugarrena. Arrolape taldeko kideek ere parte hartu zuten domekan.

Javi Goitiak bigarren postua lortu zuen Morgan.

Bestalde, Basati taldeko ordezkaritza egon zen mendi bizikleta proban. Javi Goitiak bigarren bigarren bukatu zuen proba, Iñaki Carro Meabe irabazlearengandik zortzi segundora. Carrok ordubete, zazpi minutu eta hamar segundo behar izan zituen irabazteko; Goitiak berriz, ordubete, zazpi minutu eta hamar zortzi segundo. Garri_Bikes taldeko Unai Mateos sailkatu zen hirugarren postuan, Goitiarengandik 51 segundora. Basatiko Egoitz Egiarte Madarieta podiumetik hurbil sailkatu zen; ordubete, bederatzi minutu eta zortzi segundoko denboragaz seigarren postua eskuratu zuen.

Nesken proban zazpi emakumek parte hartu zuten, horien artean Otoio Kirolak taldeko lauk. Proba honetan lehenengoa Zuriñe Frutos izan zen ordubete, 45 minutu eta hamar segundoko denboragaz. Bigarren Saioa Arriola Altuna izan zen, eta hirugarren Otoio kirolak taldeko Bakarne Oñederra Arando. Eatarrak bi ordu, hamazazpi minutu eta hemeretzi segundoko denbora egin zuen.


Kupoaren ezberdintasunei konponbidea ematea espero du Montorok

Eusko Jaurlaritzarekin Kupoaren inguruan dituzten ezberdintasunak "elkarrizketa giro onarekin" konpontzea espero du.

Cristobal Montoro Ogasun eta Administrazio Publikoen ministroak esan duenez, "elkarrizketa giro onarekin" Eusko Jaurlaritzarekin Kupoaren inguruan dituzten ezberdintasunak konponduko dituzte. Jakinarazi duenez, urtearen bigarren erdian ekingo diote gai horri, autonomien finantziazioaren baitan.

Ministroak adierazi du oso garrantzitsua dela testuinguru horretan egitea, "izan ere, Espainiako hiritarrek jakin behar dute zerbitzu publiko berak jasoko dituztela toki ezberdinetan bizi diren arren". "Hori oinarrizkoa da", gaineratu du.

Eusko Jaurlaritzarekin legegintzaldi hasieratik hitzegiten duela azaldu du Montorok eta "aukera handia" dagoela finantziazio autonomiari esker, "ez bakarrik ekonomiari dagokionean, baita politika eta kohesio sozialari dagokionean ere". Euskadiren kasuan Kupoa "berrikusi" nahi dutela aitortu du.

"Negoziazioa espiritu irekiarekin hartzea animatzen ditut guztiak, baina oraindik garaiz gabiltza. Ez gaude horretan. Aurretik, zerga-erreformarekin hasi behar gara eta gero autonomien finantziazioan eta Kupoaren berritzean sartuko gara", gaineratu du.

"Zerga bidezkoagoak"

Horrela, Euskal Enpresarien Zirkuluan izan da Montoro eta Espainiako zein Euskadiko ekonomiari buruz aritu dira: "positiborako eboluzioa" dute, bere ustez.

"Hazteko ahalmenean hobekuntza" eta ekonomiaren finantziazioa goraipatu ditu. Horrela, defizit publikoaren murriztea "faktore garrantzitsua" da, hornitzaileen plana legez, bihar hasten dena azken fasean.

Azkenik, eta zerga-erreformari dagokionean, aditu batzordeak lanean jarraitzen duela esan du eta "denboran eta forman" prest egongo dela, zerga "bidezkoagoak eta eraginkorragoak diru bilketari dagokionean".


Puellesen alarguna: 'Hiltzaileak hil arte egon behar dira kartzelan'

Astelehen goizaldean atxilotutako ETAko ustezko lau kideek Eduardo Puelles polizia-inspektorearen hilketan parte hartu zutela uste du Guardia Zibilak.

Astelehen goizaldean atxilotutako ETAko ustezko lau kideek Puellesen hilketan parte hartu zutela uste du Guardia Zibilak.

Bere eskaera "krudela" suerta daiteke askorentzako, baina berari eta bere familiari bizitza "hondatu" dietela gogorarazi du Franciscak.

"Nire senarrari epaiketarik gabe heriotza-zigorra ezarri zioten. Nire semeak aitarik gabe bizitzera zigortu dituzte, epaiketarik gabe, eta niri tristura, bakartasuna eta samin ikaragarri bat izatera zigortu didate. Eta ez digute epaiketarik egin. Hala ere, beraiei epaiketa egingo diete", azpimarratu du.

Egindakoagatik ordaintzea nahi duela errepikatu du Franciscak. "Hiltzaileak dira eta hiltzaileak giltzapeturik egon behar dira. Besterik gabe", gaineratu du.


Ibilbide «ikusgarriagoa» izango du larunbateko Zizurkilgo Txakurkrosak

Larunbatean, 18:00etan hasiko da berrikuntzekin datorren lasterketa; izena emateko aukera zabalik egongo da egunean bertan, irteera puntuan.

Kostata baina aurrera atera dute Zizurkilgo III. Txakurkrosa. Urtero bezala, Eneko Agirre aritu da antolatzaile lanetan, Hike Mushing Taldeko kideekin eta Zizurkilgo Udalarekin batera. Lasterketa larunbatean izango da, 18:00etan, eta hainbat berrikuntza izango ditu hirugarren edizioak. «Ibilbidea pixka bat aldatuko dugu aurten, ikusgarriagoa eta politagoa egiteko asmoz. Horren ondorioz kategoria bakarra egongo da», azaldu du Agirrek.

Hasiera batean astebete lehenago egiteko asmoa zuten txakurkrosa, baina denera ezin iritsiak astebete atzeratzea ekarri du. «Alpeetan 15 egun pasa ditut bertako lasterketa batean. Hori prestatzen eta bidaia egiten guztira hilabete t'erdi pasa ditut, herriko lasterketarako denbora atera ezinik. Gero bai, handik etorri eta buru-belarri hasi gara lanean. Haize pixka bat hartze aldera, astebete atzeratzea erabaki genuen, eta horrek beste lasaitasun eta berme bat eman zigun. Larunbaterako dena prest da, eta ikuskizun polita izango delakoan gaude», onartu du zizurkildarrak.

Aurten irteera eta helmuga Zizurkil Goiko plazan izango dira. Hasieran hilerri aldera joango dira, eta bertatik itzulia egin ondoren, berriro plazara jaitsi eta Perot inguruetara joango dira, iazko ibilbidearen lehen zatia egitera. Ondoren, berriro plazara igoko dira, helmugara. Guztira sei kilometroko ibilbidea osatu dute, eta lehen zatia asfaltoaren gainean izango da; bigarrena, zelai eta erreka ondoko baso bidetik. «Lehen zatia azkarra izango da. Abiadura horretan eta asfaltoan txakurrentzat ez da ona izaten. Horregatik, txakurkrosa bakarrik egitea erabaki dugu, beste modalitateetan azkarrago joan behar delako eta kaltea handiagoa izango dutelako. Horretatik galtzen duguna ikusgarritasunean irabazten dugu, herritarrentzat ibilbide berrian lasterketa jarraitzea errazagoa izango delako», adierazi du antolatzaileak.

Euskal Herriko Txakurkros Ligako azken lasterketa izango da Zizurkilgoa, zazpigarrena. Ligako korrikalari onenak bertan izango dira, beraz. Hala eta guztiz ere, herrikoi izaera duen lasterketa denez, edonork parte hartzeko aukera izango du. Horretarako www.herrikrosa.eus webgunean eman behar da izena. Egunean bertan, irteera puntuan, apuntatzeko aukera zabalik egongo da: «Txakurra bere arnesarekin, korrikalaria gerriko egokiarekin, eta biak lotzen dituen soka elastikoa besterik ez dira behar».

Irteera aurrena ligako parte hartzaileek hartuko dute, eta multzoka beste guztiak aterako dira. 50-60 parte hartzaile izatea espero du Eneko Agirrek, eta maila oso txukuna izango delakoan dago zizurkildarra. «Euskal Herriko Ligan oso maila txukuna dago, eta hori agerian geratzen da kanpora korri egitera joaten direnean. Zizurkilen egongo diren lehen 10-15ekin broma gutxi, beraz». Sari banaketa ekitaldia bikoitza izango da, beraz. Alde batetik herriko lasterketako sarituak igoko dira oholtzara, eta bestetik ligako lehenak.

Lasterketa antolatzerako unean, Zizurkilgo Udalaren laguntza izan dute Hike Mushing taldeko kideek. Eneko Agirreren esanetan, udalaren eta baserritarren laguntza «ezinbestekoa» da. «Hauen babesik gabe ez genuke egingo lasterketa. Udalak gauzak asko errazten ditu, eta baserritarrek euren zelaiak inongo arazorik gabe uzten dizkigute. Kontuan izan belar garaia gainean dela, eta hala eta guztiz ere arazorik ez digutela jartzen. Benetan eskertzekoa da hauen ekarpena».

HAINBAT DATU

Eguna: Apirilak 14, larunbata.

Ordua: 18:00etan.

Irteera eta helmuga: Zizurkil Goiko plazan.

Ibilbidea: 6 kilometro, herrian barrena.

Izen ematea: Aurrez, www.herrikrosa.eus eta egunean bertan, irteera puntuan.

Txakurkrosa: Euskal Herriko Txakurkros Ligako azken jardunaldia.

Antolatzaileak: Hike Mushing Taldea eta Zizurkilgo Udala.

ENEKO AGIRRE LAUGARREN LEKKAROD-EN

Frantziako Alpeetan, Lekkarod Nazio Arteko Trineo Lasterketan izan da Eneko Agirre zizurkildarra. Bederatzi egunetan bederatzi etapa dituen proba da. Zortzi txakurrekin eman behar da izena, eta egunero seik egiten dute lasterketa. Iaz bezala, aurten ere laugarren amaitu du Agirrek, baina hirugarren postua eskura izan du, 53 segundora.


20 urteren ondotik bi zerrenda aurkeztuko dira hauteskundeetara

Herriko Taldea eta Eutsi dira aurkeztu diren bi taldeak

Orain dela lau urteko udal hauteskundeetan ez zen talde bat bera ere aurkeztu Zubietan. Eta hauteskunde berezi batzuen bidez proposatu ziren oraingo alkatea eta zinegotziak. Lau urte beranduago, berriz, bi zerrenda agertu dira herriaren alde lan egiteko prest.

Zubietan, 1991n aurkeztu ziren bi zerrenda azken aldiz udal hauteskundeetara, baina geroztik zerrenda bakarra egon da. Aurten ere bi izanen dira: Patxiku Mitxelena buru dela Herriko Taldea eta Jose Jabier Juanikorena zerrendaburu duen Eutsi taldea. Maiatzaren 22an horien artean aukeratu beharko dute herritarrek.


Maiatzaren 9an, barikuan, gaueko 22:30etatik aurre

Maiatzaren 9an, barikuan, gaueko 22:30etatik aurrera KONTZERTU MUNDIALA!


Korrikaren aldeko mezua zabaldu dute Pirritx Porrotx eta Marimototsek Amurrioko AEKko kideekin batera

Ikuskizuna eskaini zuten Pirritx, Porrotx eta Marimotsotsek ostiralean Amurrion. AEKko kideak ere igo ziren oholtzara, Korrikaren aldeko mezua helarazteko asmoz.


Ordiziako EH Bildu trafiko neurri berriekin desadostasunean

Ordiziako EH Bildu ez dago agos pasa den astean herriko hainbat gunetan trafikoa kontrolatzeko ezarri den radarrarekin. Prentsa ohar bidez jakinarazi du, neurrien berri komunikabideen bitartez izan dutela.Isunak jartzea helburuAurreko ostiralean udalak luzatu zien informazioaren arabera, radarra jartzen duen enpresa Kantabriako Vialine da. Udalarekin duen akordioaren arabera, ezartzen diren isunen kopuruaenpresak eta Udalak partekatzen dute eta kontratazioak ez luke kosturik izango.Neurri horren helburu bakarra isunak kobratzea dela dio Ordiziako EH BIlduk eta erabakia hartzeko eztabaidarako aukerarik ez dela egon gehitu dute.Oinezkoen zein txirrinduz dabiltzanen segurtasuna eta ongizatea bermatzeko neurriak hartzerako garaian sentsibilizazioa eta komunikazioa ezinbestekoa direla esan dute.Kudeaketa desegokiaOrdiziako EH Bilduko udal taldeak uste du herrigunean gehienezko abidura 30 km ordukoa izan behar dela, eta hori bermatzeko jarrera hezitzaileak lehenetsi behar direla.Gaiak ezinegona sortu duela gehitu dute, eta kudeatzeko era desegokia izan dela. Horregatik, herriko trafikoaren inguruan egindako bilera teknikoaren akta eskatu dute, eta trafikoaren inguruko mahai irekia deitzea eskatu diote udalari.


Zaldibar

Zaldibarko ezbeharrak, bi pertsonaren desagerpena eragiteaz gain, EAEko hondakinen kudeaketa sistema osoa zalantzan jarri du.

Ardura eta haserre handia sortu du inguruko herrietan –bereziki, Eibarren, Ermuan eta Elgetan– eta lehen mailako garrantzia hartu du politika mailan ere.

Agerian gelditu da hondakinen kudeaketa gure herriko arazo larri bat dela gaur egun.

Hondakin kantitate itzelak sortzen ditugu, horietako asko arriskutsuak, gainera, eta zabortegiak gainezka daude. Zaldibarren ikusitakoak argi uzten du zabortegietan ezarritako kontrolak ez direla nahikoak eta sistemak gabezia nabarmenak dituela. Inork ez daki oraindik ze hondakin mota dauden pilatuta zabortegian, zergatik erori ziren hondakinak errepidera, eta ezbeharraren ondorengo kudeaketa ere gabeziaz josia egon da.

Ezbehar honek nabarian utzi duen bezala, arazoa ez da bakarrik ingurugiroan egiten ari garen kaltea, baizik eta ondorio zuzenak ditu gure osasunean ere.

Hala ere, EAEko hamazazpi zabortegien artean gehienak ekimen pribatuaren bidez kudeatzen dira: hondakinen kudeaketa gutxi batzuen negozio bihurtuta, baina arazorik sortuz gero, kaltea guztiok jasango dugu eta faktura guztion artean ordainduko dugu.

Gertaera honek zalantza asko sortzen ditu: nola daiteke 2020. urtean horrelako kudeaketa eskasa izatea hondakinen inguruan, bere burua aurreratutzat duen gurea bezalako herrialde batean? Gai honen inguruko araudi eta legeak ez al dira nahikoa zorrotzak edo ez al ditugu betetzen?

Gardentasuna eta informazioa nahitaezkoak dira sortutako zalantza guztiak argitzeko, eta baita maila guztietan egon daitezkeen ardura guztiak zuritzea.

Kaltetu guztiei eta, bereziki, desagertuen senitartekoei, babes osoa zor diegu eta gizarte moduan hausnarketa sakona egin beharra daukagu hondakinen kudeaketa sistema guztia berrikusteko.


Martxelo Otamendi: «Gorroto pertsonalik ez dut, baina bai egia onartzeko beharra»

Asko sufrituarazi zutela azaldu du, eta ez dela inolako erreparaziorik egon: « Herritarren justizia jaso genuen, milaka norbanakorena».

Entzun hemen elkarrizketa:

Duela hamabost urte gertatutakoarekin «euskalgintza erasotu eta euskaldunok etorkizuna erabakitzea ekiditeko edozertarako prest daudela ohartaraztea» nahi zutela argi du tolosarrak.

Hamabost urte eta gero.

Zauria ez da itxi, asko sufrituarazi zigutelako guri, langileei eta ingurukoei. Jakin genuen behintzat buelta eman eta Berria taldea sortzen, Egunkaria baino indartsuagoa den komunikazio taldea sortzen.

Justiziaz eta erreparazioaz hitz egiten badugu?

Injustizia handi bat egon da. Egunkaria-ren itxiera injustizia handi bat izan zen, eta erreparaziorik batere ez zen egon. Kalte ekonomiko handia egin zioten Egunkaria enpresari eta erreparazio pertsonalik ez da egon. Kartzelaldiak, torturak, Egunkariaren itxiera, 150 langile kalera... sekulako sarraskia egin zuten, eta inork ez digu esan gaizki egin zutenik, gehiegizkoa izan zenik, ez dute esan eta ez dugu espero esango dutenik. Espainian estatu errepresioaren biktimekin ez dute hori egiten. Guk herritarren justizia jaso genuen, euskaltzaleena, erakunde publikoena, sindikatuena, alderdi politikoena eta milaka eta milaka norbanakorena.

Nola kokatu gertakari haiek?

Bi euskalgintza daude, instituzionala, erakunde publikoek osatzen dutena, eta bestea, zibila edo soziala. Azken hori kriminalizatu nahi izan zuten, eta helburu horrekin itxi zuten Euskaldunon Egunkaria. Inork espero ez zuena egin zuten. Gu erabili gintuzten jendeari beldurra sartzeko, eta bide batez, euskalgintza soziala kriminalizatzeko. Haiek bazekiten guk ez genuela ETArekin loturarik. Operazio haren barruan Arantzazura joan eta ixteko aukera ere bazegoen. Arantzazura abiatu ziren, baina, Aranda de Dueron zirela buelta eman zuten. Ibarretxe Plana agenda politikoan zegoen, baita autodeterminazio eskubidea eta gure etorkizuna erabakitzeko eskubidea ere. Madrilgo Gobernuak euskal jendartea ohartarazi nahi zuen, hori guztia eragozteko edozer gauza egiteko prest zegoela erakutsiz.

Duela hamabost urteko egun haietara bueltatzea zail egingo zaizu.

Gordeta ditut, baina, urrun daude irudi haiek. Gaia ateratzen ez badidate ez naiz gogoratzen gertatu denik ere. Beste lankide batzuk, ordea, tratamendu psikologikoa ere jaso beharra izan zuten.

Zer irudi etortzen zaizkizu burura?

Gogoratzen dut nola bezperan Azpeititik hitzaldi bat ematetik Tolosara nentorrela zelatatzen ari zitzaizkidan, etxean sartu zirenean, lanean sartu zirenean, lantokitik atera eta ehunka lagun protestan ikusi nitueneko irudiak, Madrilen horma baten kontra eduki nindutenekoak, galdeketetan mendiko buruko batekin, beste atxilotuak ikustean, epailearen aurretik pasatzean... Irudi asko daude.

Bost egun inkomunikatuta, eta hiru torturapean.

Bai. Lehen hiru egunetan torturak eragin zizkidaten, eta hurrengo bietan bakean utzi ninduten. Kazetaria naizela, kazetariok eskubide batzuk onartuak ditugula legedian esan nien, eta ez nuela zertan deklaratu. Segituan esan zidaten hura Guardia Zibila zela, eta ahazteko bestelako eskubideez. Bost egun iraungo zuen bidaia zela esan zidaten eta egunetik egunera gogorragoa izango zela. Eta, hala izan zen, egunetik egunera tratua ankerragoa eta bortitzagoa izan zen. Hiru egunez eduki ninduten zutik eta tarteka eserita, lorik egin gabe horma zuri bati begira. Bortxakeria handituz doa eta azkenean bukatzen dute zure buruan plastikoa jartzen itotzeko, pistola buruan jarri eta klik eginez, bejazio homofobikoak eginez... presioa egiteko. Lehen egunean nahi dutena esanez gero niretzat hobe izango zela jakinarazi zidaten, gainerantzean hantxe jarraituko nuela. Eta, han guztiek kantatzen dutela esan zidaten.

Atxilotu gehiagoren berri bazenuen orduan?

Une batean jakin nuen Joan Mari Torrealdai atxilotu zutela. Gainera, Fermin Lazkano nire ziega berean zegoen. Baina bera iskin batean zegoen eta ni bestean eta ezin genuen elkarri begiratu ere egin. Azken batean galdeketa horietan nahi dutena da zu haien esku trapu zahar bat zarela sentitzea. Sumisio jarrera bat duzu eta bete egiten dituzu haien aginduak.

Zer sentitzen da krudelkeria hori guztia egin dizutenengatik?

Guardia Zibilari buruz eta Espainiako poliziari buruz nuen irudia ez zuen aldatu. Berretsi egin zuen iritzia. Ez daukat gorroto pertsonala, baina, bai justizia egiteko gogoa eta egia publikoki onartzeko nahia eta beharra. Ni torturatu ninduten guardia zibilak estatu egituraren tresna dira, eta estatu egiturek bedeinkazioa eman diote torturari, tortura ezarri dute lanerako metodo moduan.

Prozesua bera ere gogorra izan zen.

Prozesuak absoluzioaren sententzia iritsi arte zazpi urte iraun zuen. 14-16 urte bitarteko kartzela zigor eskaera ETAko kide izan eta zuzendaritzako kide izatea leporatuta. Gure etorkizun pertsonala arriskuna zegoen. Fiskalak ez zuen akusatu, eta epaiketa bide horretatik joanda ondo aterako zenaren itxaropena genuen. Absolbitu egin gintuzten, eta ondorioz, baita Egunkaria-ren jarduna bera ere. Gure torturen salaketaren sinesgarritasuna jokoan zegoen, eta Europako epaitegiak zilegitasuna eman zion.

AVT Espainiako biktimen aldeko elkartea akusazio popularra izan zen. Bertako kideren batekin izan al duzu hitz egiteko aukera?

Epaiketaren azken egunean, auzitegiaren kanpoaldean elkarteko abokatuari galdetu nion ea benetan sinesten ote zuen gu erakunde armatu bateko kide ginenik. Ezetz erantzun zidan, baina, bakoitzak bere papera egin behar duela.

Biktima guztiak ezin direla maila berean kokatu diote batzuk.

Biktima guztiok merezi dugu egia, justizia eta errekonozimendua. Tortura jasan duenak bere tortura salaketak ikertzea merezi du. Biktimak biktimak dira, eta eskubideak unibertsalak dira, zatiezinak eta baldintzaezinak.

2012ko urriaren 16an Europako Giza Eskubideen Auzitegiak Espainia zigortu zuen zure tortura salaketak ez zituelako behar bezala ikertu.

Gure salaketa behar diren berme judizialekin ez ikertzeagatik Espainia kondenatzea lortu genuen. Espainiari, dena den, oso merke ateratzen zaio torturatzea, ez zaio inporta zigortu izana, ordaintzen du eta kito.

Zer lortu zuten?

Min handia egitea. Baina, kontrara bueltatu zitzaien kolpea jende asko joan zelako manifestaziora eta ondorengo mobilizazioetara. Jendearen indarrarekin trantsizio egunkari bat egitea, eta Berria sortzea lortu zen, indar handiagoa duen egunkaria, jende gehiagorekin, modernoagoa, erreferenteagoa...

Gaur egun horrelako gertakari bat imajinatu al dezakegu?

Itxi zuten bezperan galdetuko bazenit ezetz erantzungo nizuke. Ez genuen espero eta imajinatzen inondik inora. Gaur egun ekinbide judizial batetik Berria ixtea posible den galdetuta erantzungo nuke ez direla horretarako elementuak ematen, 2003an ere ez zirelako ematen. Baina, ikusi dugu Katalunian ere zer egin duten, eta edozer gauza egiteko gai dira. Garai batean ETAren aitzakia zuten. 2003a eta 2004 bitarteko urtebeteko epea izan zuen alderdi popularrak eta ez zuen itxi Berria. Eta jakin genuen sozialistak ez zeudela gustura gertatu zenarekin, beraz, ez zitzaien burutik pasako Berria ixtea.

Euskarazko egunkariak ez zuen etenik izan.

Egunkaria itxi zutenean langileek batzar bat egin zuten eta bi helburu jarri zituzten: mundu guztiari jakinaraztea zer gertatu zen, eta euskarazko egunkari bat argitaratzea egun hartan bertan, nolabait erantzuteko Auzitegi Nazionalari beraiek ez direla nor euskara egunkaririk gabeko uzteko. Tolosaldean Egunero-ren egitura erabiltzea erabaki zen egunkaria argitaratzen jarraitzeko. Errekonozitu behar da Egunkaria-ko langileen eta Egunero-ko langileen konpromisoa eta ausardia, arrisku handia hartu baitzuten euren gain.

Zer oihartzun eta babes izan zuen Euskal Herritik at 'Egunkaria'-ren itxierak?

Katalunian ikaragarria, katalanen eta euskaldunen harreman historikoaren ondorioz. Madrilgo ezkerreko sektoreetan oso ondo, eta baita, Valentzian, Balearretan, Galizian, Andaluzian... leku askotan. Ezkerreko jende asko mugitu zen, eskandalutzat baitzuten gertatutakoa. Nazioarteko prentsa garrantzitsuenetan eman zuten, eta elkarrizketak-eta egin zituzten. Nik ezin nuen irten, beraz, komunikabide garrantzitsuetako kazetari ugari etorri zen hona elkarrizketak egitera. Nazioartean ezin zuten sinetsi Europan egunkari bat itxi zitekeenik, eta are gutxiago zuzendaritzako kideak torturatu zitezkenik.

Horrelako une gogorrak bizi eta gero nondik ateratzen da indarra euskarazko egunkariaren zuzendaritzarekin jarraitzeko?

Pasta bereziko jendea duzunean inguruan, eta ikusi duzunean itxi eta hurrengo egunean egunkari bat argitaratzeko gai izan direla, derrigortuta zaude jarraitzera. Gertatutakoa eta gero, horrelako jendearekin oso urrutira hel zaitezkeenaren konfidantza duzu. Ekainean 15 urte beteko dira Berria sortu zenetik, eta gure erronka da aldaketa teknologikoak ematen diren aldiro lehendabiziko lerroan egon behar duela euskarak gure bidetik Ataria eta beste komunikabideekin batera.

Zure tortura salaketak eta torturen salaketetan Espainiari jarritako zigorrak zer ondorio ekarri zituen?

Zoritxarrez herri honetan torturatu asko daude. Pako Etxeberriaren lantaldeak lau mila inguru zenbatu ditu, baina, hamar mila inguru izan daitezkeela esaten ari dira. Tortura mugarri batzuk ere badira Anparo Arangoa edo Joxe Arregi, kasu. Gurea izan daiteke mugarri pertsona publikoak garelako. Jendea konturatu zen ez dituztela torturatzen ETAko kide edo ustezko kideak edo kale borrokan atxilotutakoak soilik. Balio izan zuen jende askok begiak irekitzeko torturen inguruan. Gu torturatzeko gai izan badira beste edonor torturatu dezaketenaren ustearekin geratu zen jende asko.

Zergatik da beharrezkoa gaurkoa bezalako urteurrenean gertatutakoa kontatzea?

Komeni da gogoratzea, asko jasanarazi zigutelako, jende askoren babesa eta maitasuna jaso genuelako eta komeni da adinagatik bizitu ez zutenek zer gertatu zen jakiteko. Jendearen babesagatik atera ginen. Donostiako manifestaziora hainbeste jende joan izan ez balitz auskalo zer egingo zuen gobernuak Egunero-rekin, gurekin, Auzitegi Nazionalak zigor eskaerekin... Jasanarazi zigutena gogoratzea bezain garrantzitsua da jendeak eman zigun babesa eskertzea. Oso eskertuta eta zorpetuta gaude.


Irailean aurkeztuko dute Estrasburgoko erabakiaren aurkako errekurtsoa

Estrasburgoko auzitegiak ‘Parot doktrina’ren aurka egin zuen uztailaren 10ean, Ines del Rio Prada ETAko kide ohia zigorraren berrikuspen batengatik kartzelan mantentzea “irregularra” delakoan.

Espainiako Gobernuak irailean aurkeztuko du Parot doktrinaren inguruan Europako Giza Eskubideen Auzitegiaren azken erabakiaren aurkako helegitea.

Estrasburgoko auzitegiak ‘Parot doktrina’ren aurka egin zuen uztailaren 10ean, Ines del Rio Prada ETAko kide ohia zigorraren berrikuspen batengatik kartzelan mantentzea “irregularra” delakoan.

Gaur EFE agentziak jakin ahal izan duenez, Espainiako Gobernuak irailean aurkeztuko du ebazpen horren aurkako errekurtsoa, Estrasburgoko auzitegiak Espainiako epaitegien eskumenak “urratu” egin dituela argudiatuz.

Horrez gain, Auzitegi Gorenak eta Auzitegi Konstituzionalak ‘Parot Doktrina’ren inguruan erabakitako ebazpenak ere gogora ekarriko ditu.

Uztailak 10ean iragarritako epaiaren arabera. Espainiak 30.000 euroko kalte-ordaina eman beharko dio presoari kalte moralagatik, eta "ahal bezain laster" libre utzi beharko du.

Hala ere, Jorge Fernandez Diez Espainiako Barne ministroak Del Rio ez zutela aske utziko iragarri zuen egun horretan bertan. Del Rio (Tafalla, 1958) 1988ko uztailean atxilotu zuten Zaragozan, eta 3.000 urtetik gorako kartzela-zigorra jaso zuen, horietako 2.232 Iñaki de Juana Chaos buru zuen 'Madrid taldea'ri laguntzeagatik.

Libre geratu (2008ko uztailaren 2an askatu behar zuten) baino hilabete eta erdi lehenago, kartzelan 20 urte igaro ondoren, Auzitegi Nazionalak 'Parot dotrina' ezarri zion eta 2017ko uztailaren 27ra arte luzatu zion espetxealdia.


Iragarle faltsu bat atxilotu dute Donostian, iruzurra egotzita

Donostian atxilotu dute ustezko iruzurgilea, Azpeitiko bizilagun batek, joan den hilabetean, jarritako salaketa baten ondotik: 23.500 euroko iruzurra egin ziola salatu zuen.

Ertzaintzak gizonezko bat atxilotu zuen asteartean, Donostian, iragarlea zela esan, eta bezero bati iruzurra egiteagatik. Hain zuzen, Azpeitiko bizilagun bati 23.500 euroko iruzurra egin zion. Atxilotutakoak aurrekari penalak zituen, antzeko beste delitu batzuengatik.

Segurtasun Sailak jakitera eman duenez, azaroan abiatu zuten ikerketa, Azpeitiko herritar batek jarritako salaketaren ondotik. Antza, egunkari batean iragarkia ikusi ondoren joan zen ustezko iragarlearen kontsultara. Zor bat kobratzeko arazoak zituen, eta hori dela eta erabaki zuen kontsulta horretara joatea.

Antza, bere arazoa azaldu ondoren, iragarle faltsuak erritual bat egitea agindu zion; 23.500 euro pote batean sartu eta pote hori zigilatzeko eskatu zion, hori eginda galdutako dirua berreskuratuko zuela aginduz.

Bezeroaren deskuidu bat aprobetxatuta, iragarle faltsuak potean zegoen dirua hartu, eta horren lekuan egunkari zatiak sartu zituen. Etxera joan eta potea hurrengo egunera arte ezin zuela zabaldu esan zion. Esandakoa egin, eta biharamunean potea zabaldu zuenean, iruzur baten biktima izan zela ohartu zen azpeitiarra. Salaketa jarri zuen Ertzaintzaren komisarian.

Donostiako etxebizitza bateko logela alokatu zuen iruzurgileak bezeroak hartzeko, baina Ertzaintzak ez zuen bertan topatu. Atzo arratsaldean aurkitu zuten, beste leku batean, eta preso hartu. 35 urteko gizonezkoak aurrekari penalak zituen, antzeko delituengatik.


Metro Bilbaok zerbitzua areagotuko du inauterietan

Otsailaren 6an eta 13an gaueko zerbitzu bereziak eskainiko dira, eta 20 minuturo ibiliko dira trenak.

Ohar baten bitartez jakinarazi duenez, Metro Bilbaok gaueko zerbitzua areagotuko du otsailaren 6ean eta 13an, inauteriak direla eta. Larunbata, otsailak 6, izango da aratusteen egun handienetakoa. Horregatik, ohi baino tren gehiago ibiliko dira 23:00etatik biharamuneko 6etara, 20 minuturo adarretan eta 10 minuturo Etxebarri-San Inazio enborrean.

Egun horretan, jarduera ugari egongo dira Bilbon, besteak beste: kontzertuak, dantza erakustaldiak edota mozorro lehiaketa. Epaimahaia plaza biribilean egongo da, 17:00etatik aurrera. Egitarau “parte hartzaile eta anitza” prestatu dute Udalak eta Bilboko Konpartsek, eta elkarrekin adostutako jarduerak “gustu eta adin guztientzat” direla diote. Halaber, otsailaren 13an, sarriago ibiliko dira trenak, 15 minuturo Bidezabalera.


15 bikote lehiatuko dira Soraluzeko Lehen Frontenis Txapelketan

15 bikotek eman du izena zapatuan Soraluzen jokatuko den Lehen Frontenis Txapelketa Mistoan. Horien artetik, sei bikote kanpotik etorriko dira. 09:00etan hasiko da txapelketa eta egunean bertan bukatuko da. Aurreikuspena da finala 20:00ak aldera izatea.

Zapatuan, Arane kiroldegiko frontoian jokatuko dute Soraluzeko Lehen Frontenis Txapelketa Mistoa. Udalerritik kanpoko sei bikote bertaratuko dira eta beste pare bat bikote daude osatuta soraluzetar batez eta kanpoko beste kide batez. Gainontzeko bikoteak soraluzetarrez bakarrik daude osatuta.

Guztira ,15 bikotek lehiatuko dira txapelketan. Gustura daude antolatzaileak izen-ematearekin. “Luxua da”, adierazi du Amaia Ariznabarretak, antolatzaileetako batek. Batez beste, 23-47 urte bitartekoak dira lehiatuko diren jokalariak.

Egun guztiko jarduna

Frontenis Txapelketa Mistoa 09:00etan hasiko da. Hain justu ere, 09:00etatik 15:00ak bitartean jokatuko dute taldeen fasea. Partiduak 22 tantotara izango dira, eta asko jota 20 minutuko iraupena izango dute.

15:00ak inguruan, berriz, pare bat orduko geldialdia egin eta atzera ere 17:00etan ekingo diote txapelketari. Orduantxe hasiko dira final-laurdenak, gero finalerdiak, eta azkenik finala. “Aurreikuspena da finala 20:00ak aldera izatea”, esan du Ariznabarretak. Hark gaineratutakoaren arabera, antolatzaileek egingo dituzte epaile lanak txapelketa osoan.

Eta bukatzeko, sari banaketa egingo dute. Izan ere, lehenengo eta bigarren geratzen diren bikoteendako sariak izango dira: lehenengoarendako txapela, garaikurra eta oparia eta bigarrendarendako garaikurra eta oparia.


Amaiurrek irabazi du Nafarroako lauko sokatira txapelketako 300 kiloko txapela

Bigarren taldeak ere hirugarren postua lortu zuen

Nafarroako lauko sokatira txapelketan 320 kiloko txapela ezin izan zuen etxean jantzi Amaiurrek, Berriozarrek kendu baitzion finalean. 300 kilokoan alderantziz gertatu zen, Amaiur A taldeak jantzi baitzuen Berriozarren.

Nafarroako lauko sokatira txapelketan 320 kiloko txapela ezin izan zuen etxean jantzi Amaiurrek, Berriozarrek kendu baitzion finalean. 300 kilokoan alderantziz gertatu zen, Amaiur A taldeak jantzi baitzuen Berriozarren.

Lehenbiziko saioan bezalaxe, tiraldi guziak irabazi zituen maiatzaren 25ean Amaiur Ak Berriozarren. Etxeko taldea bigarren izan zen eta honenbertzez, bien arteko finala jokatu zuten. Amaiur nagusi izan zen eta txapela janztea lortu zuen.

Hirugarren postua erabakitzeko berdinketa haustea egin behar izan zen eta azkenean Amaiur Bk lortu zuen hirugarren postu hori, Basaburua-Imotz menperatuta. Kaskailueta izan zen bosgarren eta Txantrea seigarren.

260 kiloko kategorian aritu diren emakumezkoetan Sakanak lortu du txapela, 14 puntu terdirekin. Basaburua-Imotz bigarren izan da (11 puntu), Berriozar hirugarren (10,5 puntu) eta Txantrea laugarren (4 puntu).

280 kilotan lehiatu diren kadete mailan, Berriozar A izan da nagusi, denera 19 puntu eskuratuta. Etxarriko Andra Marik 17 puntu eskuratu ditu, Ultzamak 10,5 puntu, Berriozar Bk 9,5 puntu eta Beriainek 4 puntu.


Sute baten ondorioz, 125 familia etxetik atera dituzte

Barakaldoko San Bizente auzoko dorreetako etxebizitza batean piztu da sua. Inor ez da zauritu.

Arratsaldeko lehen orduan piztu da sua Barakaldoko San Bizente auzoko dorreetako etxebizitza batean (Bizkaia). Eusko Jaurlaritzako Herrizaingo saila oraindik ikertzen ari da zerk piztu duen sua zortzigarren solairuko etxebizitza batean.

Suhiltzaileak bereahala gerturatu dira eta segituan itzali dute sua. Bien bitartean, dorreetan bizi diren 125 familia euren etxeetatik atera dituzte.

Suak eragin ditu kalteak eraikinean. Hala ere, inor ez da zauritu.


Lekuko aldaketa, poetikoa eta hunkigarria

Amasa-Villabonako Zubimusu ikastolak hartu dio lekukoa Salbatore Mitxelena Ikastolari, ekitaldi xume eta polit batean. Poesiak, musikak, dantzak eta haurrek izan dute protagonismo berezia, eta hunkitu egin da bat baino gehiago.

Ikastolako langile Aitor Amilibia gitarrarekin, eta Ikastolako guraso Nahikari Gabilondo, poesia errezitatuz. Horrela hasi da lekuko aldaketa, jendez betetako aretoan. Hori izan da ekitaldiko momentu politikoena. Euskal Herrian errotutako hezkuntza-proiektu euskalduna aldarrikatu du, izan ere: "Onar dezagun behingoz ez dugula zertan lotsatu; ez dugula zertan azalpenik eman eta barkamenik eskatu. Onar dezagun, harro, Euskal Herri osoa eta gure nortasuna aldarrikatzen dituen euskal hezkuntza-eredu bakarra garela".

Jalgi dantza taldeko zazpi dantzari atera dira ondoren oholtzara, zazpi lurraldeak irudikatu eta aldarrikatzera. Eskutik helduta ekarri dituzte Zarauzko Ikastolako haurrak lekukoarekin, eta horiek Villabona-Amasa eta Zizurkilgo haurrei pasa diete egurrezko testigua. Txalo zaparradaz egin da lekuko aldaketa.

Ikastola horretako lehendakariak, Mikel Ugartek, hartu du hitza ondoren. Bertso bat osatuz aldarrikatu du ikastolen beharra, eta dei egin du euskara eta euskal kultura zabaltzera.

Amaitzeko, berriz atera dira Gabilondo eta Amilibia, eta Izarren hautsa abestiaren doinuarekin, hunkituta utzi dute ikusle bat baino gehiago. Bukaeran, dena den, mezu positiboa, festa girokoa: "Hasi saltoka, hasi barrezka!/ Gogotik goza dezagun festa/ Oihukatuz Ni, Hi, Hura.../ Gure ikastolak mundura! ".


Ikastola Eguna 2018. Errifaren zenbaki saridunak. Argazkiak.


Uribetxebarriaren egoera "bateraezina" da preso egotearekin, Jaiki Hadiren arabera

Presoari eginiko azterketen ondorioak «manipulatzea» egotzi dio osasun alorreko elkarteak Auzitegi Nazionaleko medikuari.


Azkenekoa, gaur

Ikasturteko azkeneko kafe tertulia egingo dute gaur, Gunea garagardotegian, arratsaldeko 17:00etatik 18:30etara.


Sarako inauteriak otsailaren 17tik 19ra ospatuko dira

Herriko kantariek ikusgarria eskainiko dute inauterietan

Aurten, inauteriak otsailaren 17, 18 eta 19an ospatuko dira Saran, ortziraletik igandera. Ospakizunak ostiral arratsaldez hasiko dira, hiru eskoletako haurrak plazan elkartuko dira 14:00etatik goiti eta ondotik, krakada eginen dute.

Aurten, inauteriak otsailaren 17, 18 eta 19an ospatuko dira Saran, ortziraletik igandera. Ospakizunak ostiral arratsaldez hasiko dira, hiru eskoletako haurrak plazan elkartuko dira 14:00etatik goiti eta ondotik, krakada eginen dute.

Larunbatean, otsailak 18, gazteen inauteria izanen da, eta etxez-etxe ibiliko dira auzoetan barna. Arratsean, plazan bukatuko dute itzulia, eta Herriko Etxeko Edantegian kontzertua izanen da eta gaua goxoan bukatzeko aukera.

Igandean, berriz, 11:00etatik goiti plazan inauteriak eginen dira. Lehenik haur eta gazteen desfilea, ondotik, dantzak eta mutxikoak eta bukatzeko zanpantzarren auzia. Aurten, Sarako kantariek ikusgarri ttiki bat ere eskainiko dute. 13:30ean denei irekia izanen den bazkaria eginen da plazan, eta denbora txarra baldin bada, Lur Berri gelan.


Zabaldu dute izena emateko epea Zarauzko Futbol Eskolarako

ZKEko kirol sailak jakinarazi duenez, haurrek jada eman dezakete izena 2018-2019 ikasturteko futbol eskolan. Xehetasun guztiak zarautzkefutboleskola.eus webgunean daude, eta eskatu dute izen-ematea ez uzteko azken unera arte. Gurasoekin bilera irailean izango da.

Bestalde, Zarauzko Futbol Eskolako arduradunek jakinarazi dute babesle berria dutela: Ameztigain Sagardotegia, hain zuzen ere. Datozen hiru denboraldietarako babesle ofiziala izango da. Eskerrak eman dizkiote, proiektuan sinistu eta haiek babesteagatik.

Bestalde, azken hiru urteetan babesle izandakoa ere eskertu dute: United Colors of Benetton.


Lokarri-k Bruselako Adierazpena sustatuko du

"Ezin hobeki laburtzen ditu bake prozesu berri bat hasteko pausoak: ETAri dei egiten dio su-eten iraunkor eta egiaztatua emateko, eta Gobernuari erantzun egokia emateko".

Lokarri akordioaren eta kontsultaren aldeko herritarren sareak jakinarazi du Bruselako Adierazpenaren edukiak ezagutzera emateko kanpaina abiatuko duela. "Izan ere, adierazpen horrek ezin hobeki laburtzen ditu bake prozesu berri bat hasteko beharrezkoak diren pausoak. Alde batetik, ETAri dei egiten dio su-eten iraunkor eta egiaztatua emateko. Bestetik, [Espainiako] Gobernua animatzen du su-eten horri erantzun egokia emateko".

Gatazken konponbide prozesuetan parte hartu izan duten hogei lagunek sinatu dute Bruselako idatzia, eta ezker abertzalearen apustu berria goretsi dute, "bide politiko eta demokratikoen" alde egin duela azpimarratuta.

Hala ere, Lokarri-ren ustez, "sortutako aukera eta itxaropena oso ahulak dira. Oztopo garrantzitsu asko daude. ETAk ez du konpromiso zehatzik hartu; su-etena, kasu. Gobernua, bere azkeneko erabakiekin (ezker abertzaleko buruen atxiloketa, Alderdien Legearen gogortzea...), ez dabil gauzak errazten".

Hamar mila foileto baino gehiago bidaliko ditu, kalean 50.000 eskupaper banatuko ditu, hogei hitzaldi emango ditu... Lokarri-k dio Bruselako Adierazpenaren sinatzaileek ondo ikusten dutela sustapen kanpaina hori egitea.


Asteleheneko 'Euskadi Directo', inoizko ikusiena

ETBko audientziek gora egin dute denboralearen eraginez. 'Teleberri' albistegiak, adibidez, eguneko saiorik ikusiena izateaz gain, urteko bigarren daturik onena lortu zuen.

Euskal Telebistako gaurkotasun saioen audientziak gora egin du denboraleak eraginda. 'Euskadi Directo'k, esaterako, bere audientzia muga gainditu zuen atzo, %18,5eko datuarekin. Reyes Prados gidari duen ETB-2ko saioa inoizko ikusiena izan zen: 144.000 ikus-entzule izan zituen, bataz beste, Euskadin eta eragin eremuan, eta 215.000 lagunek egin zuten bat emanaldian zehar. Denboraleak sortutako ondorio eta arazoen gaineko jarraipen zabala egin zuen, Euskadiko hainbat puntutan bizitako egoera larrien berri emanez.

Bestalde, gaueko 'Teleberri' eguneko saiorik ikusiena izan zen Euskadin, %23,3ko audientziarekin. Aurten ETB-2ko albistegiak lortutako bigarren daturik onena izan zen, hain zuzen ere. Bataz beste, 205.000 lagunek jarraitu zuten Asier Odriozolak eta Andrea Arrizabalagak aurkeztutako saioa, eta 359.000 ikus-entzuleko audientzia metatua lortu zuen Euskadin eta eragin eremuan. Eguraldi kaxkarraren ondorioak aipatzeaz gain, Benedicto XVI.a aita santuak zereginei uko egin izanaz luze eta zabal aritu ziren.


Zipriztintzeko pronto

Eguzki asko jaso du sagarrak, eta horrek azukrea ugaritu du: gradu gehiago izango du sagardoak, baina freskoa eta usaintsua izango dela diote ekoizleek.. Prest daude asteazkenean txotx garaia hasteko


Bizkargi musika eta dantza eskolako jaialdia, iruditan


Ihesean, liderraren maillota jantzi dute Gallopinek eta Poelsek

Paris-Nizan, Etixx eta Skyren arteko borroka etengabea baliatu du Lottokoak.Tirrenon, faborito nagusien arteko kontrola Skykoak

Antzekotik dezente izan zuten atzo Paris-Nizako seigarren etapak eta Tirreno-Adriatikoko laugarrenak. Gogorrak izan ziren biak, eta ikusgarriak oso. Tony Gallopin (Lotto) irabazle Paris-Nizan; Wouter Poels (Sky) Tirreno-Adriatikoan. Eta, opari gisa, liderraren maillota bientzat. Gaur amaituko da Frantziako lasterketa, Col d'Ezerako 9,6 kilometroko kronoigoerarekin. Eta Italiako errepideetan, berriz, etapa nagusia izango dute, Esanatoglia eta Terminillo artean (197 km).

Paris-Nizan, 31 txirrindulariko taldetxoa sortu zen aurrean, eta saltsa handia sortu zen atzean, Etixxek, liderraren taldeak, bi aldiz erasora jo zuenean. Bigarren saialdia baliatu zuen Gallopinek aurrera egiteko, eta bakarrik helmugaratu zen. Azken mendatean, beherakoan, hankaz gora joan ziren Richie Porte eta Geraint Thomas (Sky). Sailkapenean, Gallopinengandik 36 segundora dago orain Porte, eta 37ra Michal Kwiatkowski (Etixx).

Tirrenon, berriz, faboritoen arteko kontrola baliatu zuen Poelsek. Hamazazpi segundora dauka Rigoberto Uran (Etixx).


XVII. Sakanako Xake Txapelketa bihar

Larunbatean, 10:00etatik aurrera Arbizuko kanpinean

Sakanako Mankomunitateko Kirol Zerbitzuak, Sakanako Zaldi Beltza Xake Taldearen laguntzarekin XVII. Sakanako Xake Txapelketa antolatu du bihar. Txapelketa, aldi berean, Nafarroako Xake Txapelketa izango da 1.900 ELO puntutik behera. Txapelketa Arbizuko kanpinean jokatuko da, goizeko 10:00etatik aurrera.

Metodologiari dagokionez, txapelketa 20 minutuko 8 partidara jokatuko da. Helduen mailan, lehenengo zazpi sailkatuek saria izango dute eta gazteen mailan, lehenengo hirurek.

Aurreko urtean Urdiainen jokatu zen txapelketa. 22 xakelari lehiatu ziren, horietatik 5 sakandar. Manex Regillagak sorpresa eman zuen, eta nahiz eta lehiakide gazteena izan, 11 urte baitzituen, Sakanako Txapelketa irabazi zuen eta 16 urtetik beherako mailan ere txapelduna izan zen Elorrioko gaztea. Sakandarren artean Koldo Flores izan zen onena, sailkapenean 12.a.

Izena emateko

Izena ematea egunean bertan egin behar da, Arbizuko kanpinean, goizeko 9:30ean. Prezioa: 5 euro.


Ereñotzu Ekinezek %98ko babesa lortu du

Hiru boto eman zituzten atzo ereñotzuarrek: bata, Auzo Udalerako; bestea, Hernaniko Udalerako; eta bestea, Gipuzkoako Batzar Nagusietarako.

Partehartzeak behera egin zuen orokorrean, %60ren bueltakoa izan baitzen, eta 2011n, %70 ingurukoa izan zen.

Ereñotzuko Auzo Udalerako 292 auzotarrek eman zuten botoa: horietatik 288 Ereñotzu Ekinezerentzat izan ziren, hau da, botoen %98,63. Bina boto zuri eta nulo izan ziren.

Ereñotzu Ekinez:

Imanol Lizeaga

«Etorri direnek auzo udalerako eman dute botoa, eta hori da garrantzitsua»

Imanol Lizeagak partehartzea ona izan dela azpimarratu zuen. «Aurreko urtean ia %70ekoa izan zen, eta aurten jaitsi egin da. Baina hala ere, partehartzea ona izan da. Etorri direnek Auzo Udalerako eman dute botoa, eta hori da garrantzitsua; jendeak parte hartzea proiektu honetan».

Hernaniko Udalerako eta Gipuzkoako Batzar Nagusietarako ereñotzuar gehiagok eman dute botoa; 298k eta 297k hurrenez hurren. Ereñotzuko Auzo Udalerako 292 auzotarrek bozkatu dute.

Hernanin eta Gipuzkoan, EH Bilduri boto gehien

Hernaniko Udalerako eta Gipuzkoako Batzar Nagusietarako botoa emateko ere, 486 ereñotzuar zeuden deituta, eta hauetan ere, antzekoa izan da partehartzea; %61en bueltakoa, bi kasuetan.

Hernaniko Udalerako EH Bilduri eman dizkiote boto gehien ereñotzuarrek: 227 boto (%76,17). Gainontzeko botoak horrela banatu dira, hurrenez hurren: EAJ-PNVk 45 (%15,10); Orain Hernanik 12 (%4,03); PSE-EEk 1 (%0,34). Era berean, bi boto nulo izan dira, eta 11 zuri.

Gipuzkoako Batzar Nagusietarako ere, EH Bilduk lortu ditu boto gehien: 223 (%75,08). Gainontzeko botoak horrela banatu dira, hurrenez hurren: 13 Podemosek (%4,377); 7 EAJ-PNVk (%2,35); 2 PSE-EEk (%0,67); 2 Ciudadanosek (%0,33); 1 Irabazik (%0,33). Gainontzean, 8 boto zuri eta balio gabeko 1 izan ziren.


Euskara ikasteko taldea azaroaz geroztik martxan da Goizuetan

Hamaika urte eta gero, aurten sortu da berriro ere euskara ikasteko taldea Goizuetan.

Nafarroa Iparraldeko Euskara Mankomunitateak kudeatzen ditu eskualdeko herrietan euskara taldeak sortzea. Horretarako, noski, baldintza jakin batzuk bete behar dira eta horien artean dago, gutxieneko ikasle kopuru bat izatea taldea aurrera ateratzeko. Azken urteetan, Goizuetan baziren euskara ikasteko interesa zuten batzuk. Baina taldea osatzera iritsi gabe. Iaz, herrietako errealitateak aztertu eta gabezi hauei erantzuna emateko asmoz, Euskara Mankomunitateak euskara taldeak sortzeko ikasle kopuruaren baldintza aldatu zuen, mila bizilagun baino gutxiagoko herrietan, 5 ikasle ordez, 3 ikaslera jeitsiz. Aldaketa honen ondorioz, 2018-2019an lortu da berriro ere Goizuetan euskara taldea sortzea.

7 ikasle dabiltza azaroaz geroztik euskara klaseak jasotzen. 6 ikasle 1. urratsean eta ikasle bat autoikaskuntza bidez B1 mailan.

Historiari erreparatzen badiogu, 2007-2008 ikasturtean 5 ikasleko talde bat egon zen Goizuetan, euskaltegiko 5. urratsean, hau da, A2 ateratzeko lehen urtea. 2006-2007 ikasturtean, berriz, hiru talde atera ziren. Talde bat 1. urratsean, beste bat 4. urratsean eta bestea EGA titulua ateratzeko.


Xuban Eugi Goñi fisioterapeutak egoera berrira egokitzeko prozesuan, aholkuak eman dizkigu

Elizondoko Eskuz fisioterapia zentruko Xuban Eugi Goñi profesionalarekin mintzatu gara.


Iberia hegazkin enpresako pilotuek greba egingo dute abenduan. Ez dute data zehatzik jakinarazi


“Umearen duintasuna babestea izaten da gure helburu nagusia”

Noiztik zara Gurutze Gorriko boluntarioa?

Duela hamasei urtetik. Denbora librea beste modu batera pasatzeko beharra nuen, zerbait desberdina egiteko. Anbulantziaren istorioarekin hasi nintzen, garai hartan gehienak bezala. Sanitario ikastaroa egin eta sartzen ginen anbulantzian. Ni sartu nintzenean sortu genuen Gazteen Gurutze Gorria, asteburuetan aisialdia lantzeko. Aurretik ere izan zen, baina garaiak daude, boluntario kopuruarena arabera, ziklikoa izaten da hori.

Zenbat boluntario zarete guztira Hondarribiko egoitzan?

Urtean zehar 50 boluntario inguru. Zerrendan gehiago gara, baina gero egoten garenak, horiek, 50 gutxi gorabehera. Batzuk talde batean baino gehiagotan gaude, beste batzuk ez. Ni gizarte zerbitzuetan, mendiko taldean, eta itsasokoan; beste batzuk itsasokoan bakarrik. Bakoitzaren nahiaren eta formazioaren arabera izaten da hori.

Gazteen taldearen ekimenez sortu zen jostailuen bilketa. Nola bizi duzu?

Oso berezia da. Jostailu hauek egoera berezian bizi diren haurrei bideratzen zaizkie. Horregatik eskatzen ditugu jostailu berriak. Jende askok bere borondate onenarekin ekartzen dizkizu ondo omen dauden jostailuak, baina urte asko pasatu ditugu kanpaina egiten eta denetarik ikusi dugu.

Ume hauek, familiak duen egoeragatik, urtean zehar zailtasunak pasatzen dituzte. Eta egun hauek guraso eta umeentzat bereziak izan daitezen, jostailu berriak eskatzen ditugu, gabezia horiek goxatzeko. Umearen duintasuna babestea izaten da gure helburu nagusia kanpainarekin, umearena eta familiena.

Banaketan ere egoten zarete?

Bai, guk banatzen ditugu, zuzenean. Familiak etortzen dira jostailuen bila, eta pila bat eskertzen dute aukera hori eduki ahal izatea. Duela urte batzuk bazen emakume bat zortzi edo bederatzi urtez etorri zena, eta urtero gutun bat ekartzen zigun, hau egiteagatik eskerrak emanez. Kanpainari esker izaten zuen oparitzeko zerbait, eta hain eskertua zegoen, urtero ekartzen zigula gutuna.

Zerrendetan dituzuen guztientzat iristen al dira opariak?

Egoitza bakoitzak bere herrian banatzen ditu, Hondarribikook Hondarribian, Irungoek Irunen, Errenteriakoek han… Jostailu berriak eskatzen ditugunetik zailagoa da iristea, baina jendea etortzen da. Berriak izateaz gain, jostailu hezitzaileak izatea nahi izaten dugu, eta ez izatea ez sexistak, ezta belikoak ere. Jendeak esfortzua egin behar du, kanpainarako erosi egin behar izaten dituztelako, baina hala ere egiten dute.

Astelehenean hasi zineten egoitzan jostailuak jasotzen Hondarribian, baina aurretik Decathlonen izan zineten.

Bai, aurten lehen aldiz Decathlonekin kanpaina berezia egin dugu, Gipuzkoa, Bizkaia, Araba eta Errioxan. Asteburuan egin genuen. 10-17 urte bitarteko tartea betetzeko larri xamar ibiltzen ginen. Jendeari jostailuak eskatzen dizkiogu eta jostailuak ekartzen ditu, eta zer jostailu ekartzen diozu 13 urtetik gorako bati? Ez da erraza, normalean haurrentzako ekartzen dira. Horregatik egin dugu kanpaina Decathlonekin lehen aldiz, adin tarte horri begira, eta oso pozik gaude emaitzarekin.


Saxofoi hotsak bizituko dute Hernani

gaurtik igandera, Hernasax zikloan

Hernani musika eskolak antolatuta, hainbat musikarik bisitatuko dute Hernani datozen egunetan. Gaur hasiko da zikloa Sandiusterrin, Pirineos Jazz Orkestraren emanaldiarekin.

Hernani musika eskolak antolatuta eta musika bandaren laguntzarekin, Hernasax jardunaldiak izango dira Hernanin, gaurtik igandera arte. Jardunaldietan Pirineos jazz orkestra, Josetxo Silguero Gorriti & laboratorio de musica electroacustica de Gasteiz, Hernasax topaketa eta musika bandaren kontzertua izango dira ikusgai. Hernani eta saxofoilarien arteko harremana oso sendoa dela gogorarazi dute eskolatik; ikasturte honetan 48 ikasle ari dira saxofoi eskolak jasotzen Hernani musika eskolan eta 60 bat hernaniar dira bandan, txarangetan edo profesional moduan tresna hori jotzen dutenak.

Gaur, Pirineos Jazz Orkestra

Pirineos Jazz Orkestrak irekiko du Hernasax zikloa gaur Sandiusterrin, 19:30ean. Tam tametik tom tomera emanaldian, XVII. mendeko esklabotasunetik gaur arte, musika generoaren bilakaera islatuko dute taldeko 7 kideek, Mikel Anduezak zuzenduta. Honenbestez, estilo ezberdinak landuko dituzte gaur: blues, be-bop, jazz, swing... Bihar, Josetxo Silguero Gorriti eta bere musika laboratorioa izango dira Sandiusterrin. Nere Lujanbiok aurkeztutako emanaldian, egile ezberdinen 5 obra interpretatuko dituzte, 19:30ean hasita.

Etzi, Hernasax topaketak

Etzi, Hernani musika eskolako Leoka, Rockmatxin, Saxmatxine eta Hernasax taldeak Euskal Herriko eskola askotako saxofoilariekin elkartuko dira eta klasiko batzuk joko dituzte, Hernasax topaketan. Sandiusterrin, 18:00etan.

Igandean, musika banda

Igandean bukatuko dira jardunaldiak, Hernaniko musika bandaren kontzertuarekin. Egun horretan Santa Zezilia ospatuko dute eta, saxofoia protagonista, 5 obra eskainiko dituzte, Zipri Otxandorenak zuzenduta. 13:00etan izango da, plazan.

Egitaraua

Azaroak 23: Pirineos Jazz Orkestra. 19:30. Sandiusterri.

Azaroak 24: Josetxo Silguero Gorriti & musica electroacustica de Gasteiz. 19:30. Sandiusterri.

Azaroak 25: Hernasax topaketa. 18:00. Sandiusterri.

Azaroak 26: Hernaniko musika banda. 13:00. Plaza.


Karnabal giroan murgiltzen hasteko prest

Aurten ere egitarau oparoa prestatu du Festa Mahaiak karnabaletarako. Besteak beste, kaldereroak, musika bandaren kontzertua, txu-txu trena, Go!azen ikuskizuna, sokamuturra eta mozorro lehiaketa izango dira datozen egunetan herrian. Azpeitiarrak karnabal giroan murgiltzeko pronto daude dagoeneko.

Dagoeneko izango da karnabaletarako atzera kontua egiten hasi den azpeitiarrik, eta ez da arraroa, ez baita apenas falta aurtengo inauterietarako. Azken hilabeteetan gogor aritu da antolaketa lanetan Udaleko Festa Mahaia, eta gaur, osteguna, eguerdian atera dute argitara aurtengoan prestatu duten egitaraua. Berrikuntza bezala, otsailaren 25erako txu-txu trena antolatu dute. Bestalde, umeen mozorro desfilearen ostean gaztetxoentzat kantaldia prestatu dute. Udal Musika Bandak, aldiz, pintxo poteo musikatua eskainiko du Ostegun Gizenean, Alde Zaharreko tabernetan zehar.

Urteroko ohiturari jarraituz, datorren zapatuan iritsiko dira kaldereroak Azpeitira, eta Alde Zaharreko kaleetan barrena ibiliko dira, zartagina eskutan bazterrak alaitzen. 19:00etan hasiko da konpartsaren kalejira, Arana Goikotik, eta handik San Martin egoitzara mugituko dira. Mikel Ibarzabal festa batzordeburuak azaldu duenez, "oso gustura" daude azken urteetan kaldereroek izan duten erantzuna ikusita: "Orain dela 10-12 urte inguru hasi den Udala kaldereroak antolatzen, eta urte batzuetan parte-hartzeak beherakada jasan bazuen ere, berrigo goraka doa, eta oso gustura gaude".

Igandean, berriz, Udal Musika Bandak karnabaletako kontzertua eskainiko du Sanagustin kulturgunean, 13:00etan hasita. Azpeitiko karnabaletako abestiak izango dira protagonista kontzertuan, eta musikaren doinuak irudiekin janzteaz Azpeitiko Argazki Elkartea arduratuko da. Hala, kontzertuak irauten duen bitartean argazki elkarteko kideek karnabaletan hartutako irudien proiekzioa eskainiko dute. Ahotsak jartzeaz, berriz, Julian Barrenetxea abesbatza arduratuko da. Adela Arzuaga Udal Musika Bandako kideak herritarrak bertara gerturatzera animatu ditu.

Aste honetakoak motorrak berotzen joateko hitzorduak dira, baina hurrengo astean lehertuko da festa. Ostiralean, hilaren 24an, euskal inauterien jaialdia egingo dute Azpeitiko Ikastola Ikasberrik antolatuta. Zapatuan, berriz, Go!azen ikuskizuna eskainiko dute Soreasu antzokian, 11:00etan eta 13:00etan. Horrez gain, txu-txu trena izago da plazan, 11:00etatik 14:00etara eta 16:00etatik 19:30era, Bertan Merkatari Elkartearen eta Udalaren eskutik. Ainhoa Salegi Bertaneko kideak eskerrak eman dizkio Udalari, "elkarlanean halako proiektuak posible egiteagatik".

Sokamuturrak ere ordu asko beteko ditu karnabaletan. Mikel Odriozola Zezen Beltz elkarteko kideak azaldu duenez, guztira sei irteera egingo dituzte, bost helduentzat eta bat gaztetxoentzat. Irteera horietan guztietan, "herritarrek zezenaz gozatu dezatela, baina kontuz ibili daitezela", adierazi du Odriozolak. Bestalde, herritarrak karnabalei bukaera emateko suzko zezenean, haur eta helduak sokarekin irten eta sokamutilei laguntzera animatu nahi dituzte herritarrak.

Karnabaletako egitaraua osorik, hemen:

Otsailak 24, ostirala:

18:30ean Euskal inauterien jaialdia.

Otsailak 25, zapatua:

Go!azen ikuskizunaren emanaldia, 11:00etan eta 13:00etan Soreasu antzokian.

11:00etatik 14:00etara eta 16:00etatik 19:30era Txu-txu trena.

16:00etatik 20:00etara haur parkea, plazan.

Otsailak 26, Elegante Eguna:

09:00etan: Izarraitz Txistulari Taldearen diana.

11:30ean: Udal Musika Bandarekin eta Incansables txarangarekin, diana.

12:00etan: XXXVIII. Sokamuturra argazki lehiaketa, Imanol Elias Saria, Azpeitiko Argazki Elkarteak antolatuta.

12:00etan: Sokamuturra.

12:30ean: Eleganteen pasiera eta Itsasikoen artzai-inudeen kalejira, danbor-joleekin eta San Sebastian eguneko danborradaren karrozarekin. Juan Antxieta Musika Eskolako txistulariak eta Incansables txaranga ere kalez kale ibiliko dira.

12:30etik 15:00etara: Incansables txaranga, kalez kale.

16:30ean: Sokamuturra.

19:00etatik 23:00etara: Eonian elektrotxaranga, kalez kale.

19:30etik 23:30era: Gau-Erdi txaranga, kalez kale.

Otsailak 27, Astelehen Karnabala:

11:00etan: Sokako zezena Erdikalean eta zezen txikiak eta poniak plazan.

12:30ean: Haurren mozorro desfilea, Banda Gaztearekin, txilibiteroekin, erraldoi eta buruhandiekin, eta musika eskolako trikitilariekin. Bukaeran, plazan, jolasak eta gozokiak eta gaztetxoentzat eta kantaldia Kanta Kolore taldearekin.

16:15ean: Zezenaren irteera girotzeko, Izarraitz Txistulari Taldeak eta Udal Musika Bandak hainbat doinu joko dituzte. Ondoren, Izarraitz Txistulari Taldeak zezenak egingo duen ibilbide bera egingo du, kalerik kale txistua joz.

16:30ean: Sokamuturra.

17:00etan: Haurrentzako tailerrak, Olazko Andre Mariaren plazan.

19:30ean: Udal Musika Bandaren eta Urolatarrak txarangaren kalejirak.

23:00etan: Bide batez taldearen dantzaldia, plazan.

Gauerdian: Itsasiko Ttuntturroak, kalez kale.

01:30ean: Mozorro lehiaketaren sari banaketa, udaletxean.

02:00etan: Los Pasai txarangaren emanaldia eta Bricadeira perkusio taldearen emanaldia kaleetan zehar.

Otsailak 28, Astearte Karnabala:

06:15ean: Udal Musika Bandaren diana.

06:45ean: Zezenaren irteera Izarraitz Txistulari Taldeak eta Udal Musika Bandak gidatuta.

07:00etan: Sokamuturra.

12:00etan: Banda Gaztearen kalejira.

16:00etan: Umeentzako jolasak eta parkea Olazko Andre Mariaren plazan.

Irulitza txaranga, kalez kale.

16:30ean: Sokamuturra.

20:00etan: Karnabalei amaiera emateko, suzko zezena plazan, Irulitza txarangaren laguntzarekin.


Eliza-musika entzun gai, Ozenki elkarteak antolatuta

Ozenki elkarteak kontzertua antolatu du maiatzaren 24rako Arrasateko San Juan Bataiatzailearen Parrokian. Montserrat Sanchez, Igor Egidon eta Felipe Anizek osatutako hirukoteak egingo du emanaldiaren lehen atala, eta ondoren Goikobalu abesbatza arituko da.

Kontzertua maiatzaren 24an, zapatuan, 20:00etan hasiko da, eta sarrera doanekoa izango da. Ekitaldiaren lehen atalean pianoz, biolontxeloz eta ahotsez osatutako hirukoteak eskainiko du errezitaldia; Montserrat Sanchez Peciña sopranoa, Igor Egidon biolontxelo-jotzailea eta Felipe Ainz pianistak osatutako taldea da. Ondoren, Goikobalu abesbatzaren eskutik izango da ekitaldiaren bigarren atala, haien 25. urteurrenean. Emanaldietan kanta klasikoak entzuteko aukera egongo da, esaterako, Bachen 'Aria' eta Mozarten 'Ora pro nobis'.


Hemen gaude, D ereduaren alde: Sarrigurengo eta Noaingo familiekin bat!

Ikasturte hasieratik, hezkuntza sistema bera, eta horren inguruko zenbait eztabaida egon dira Nafarroako eszenatoki politikoaren erdian. Diskriminazioa eta inposizioa nagusiak ziren garaietatik gatoz. Orain, administrazioa, Nafarroako jendartearen eskaerei begira jarri den honetan, gure Hezkuntza Sistema zulo beltz batean sartua dagoela konturatzen gara, gauza asko dago aldatzeko, eta horrek inbertsio eta mugimendu handiak eskatzen ditu.

Testuinguru honetan, Sarrigurengo eta Noaingo eskoletako D ereduko familien eskaera kokatzen dugu. Lehenengoak gure elkarteko bazkideak direlako, eta besteak, gure atea jo zutelako, beraien berri zuzena izan dugu, eta modu berean, gure laguntza eta babesa izan dute.

Babesten ditugu eskubide osoa dutelako. Euskarazko murgiltze eredua hautatu dutelako beraien seme-alabentzat, eta horrek, baldintza batzuk eskatzen ditu (ahalik eta ingurune euskaldunena ziurtatzea, adibidez). Ez dira bakarrak, ez dira kasu isolatuak. Iruñerriko ia auzo eta herri guztietan, holako ikastetxeak badira, D eredua soilik duten ikastetxeak, alegia. Eta aipatu ditzazkegu eskola horien zenbait sorrera, inongo trauma edota apurketa suposatu zuena: Txantreako Arturo Kanpion, Arrotxapeako Patxi Larraintzar, Atarrabian, Berriozarren, Uharten, Orkoienen… zerrenda luzea, bakoitza bere ibilbidea eta errealitatearekin, herrian eta auzoan guztiz txertatuak, elkarbizitzan oinarrituak, eta hezkuntza eredu beraren garapena posible egin duena. Akaso herri eta auzo horietan, elkarbizitza arazoak ote dituzte? ; Auzo horietan, jendartea “segregatua” bizi al da?.

Horregatik, afirmazio horiek egin dituztenak ez ditugu ulertzen. Lehen aipatu dugun bezala, Iruñerrian, 30 urte baino gehiago daramagu hezkuntza eredu ezberdinen artean elkarbizitzen. Zergatik orain hainbeste “zarata politikoa” guraso hauek egin duten eskaera baten inguruan?. Gure eskaria ez da segregazioa edo inposizioa. Eskatzen dugun bakarra D ereduaren garapenean bideak bermatzea.

Ikastetxe horietan benetako arazoak dituzte, eta guraso horien iniziatibari esker, prozesu parte-hartzaileen bidez, konponbideak mahaigainean ari dira jartzen. Informazioa eta eztabaida bultzatu dute, sinadura bilketak, … modu honetan, informazio ezak sortu dezaken gatazka egoerak saihestu dituzte. Mila esker benetan, guraso hauei egiten duten lanarengatik! Eredu zarete!

Honekin, argi gelditu da jendartea, politikarien aurretik doala. Ez ditugu egoera hauek merezi, gure haurrek ez dute konfrontaziorako gogo hau merezi. Utz dezagun Hezkuntza Komunitatearen eskuetan bere etorkizunaren inguruko erabakitzeko ahalmena. D ereduak behar du, Sarrigurenek eta Noainek behar dute, gure seme-alabek eskubidea dute,eta euskarazko murgiltze ereduak ikastetxe propioak behar ditu. Eredu aberatsa da, Nafarroaren bi hizkuntza ofizialak menperatzea ziurtatzen duen bakarra, beraz, elkarbizitzarako zubiak eraikitzeko aukera gehiago dituena. Argi dago, eman bidea D ereduari!


Anjel Larrañaga: “Ea arnasa gehiago hartzeko aukera daukagun”

Alaba San Joanen, koinata Orion, iloba Donostiarran, suhia Zumaian eta Anjel Larrañaga (Tolosa, 1967) bera Zarautzen. “Gure otorduetan zertaz hitz egiten dugun asmatzea ez da oso zaila” dio, harro. Arrauneko “har gaizto” horrek gidatuta, tolosarra iazko denboraldian iritsi zen Bermeotik Urola Kostara, entrenatzaile moduan. Asier Imazek GIPUZKOAKO HITZArako elkarrizketa egin dio.

Anjel Larrañaga.

Orioko traineru jaitsierarekin batera hasten da atzerako kontaketa.

Denboraldi-aurre amaierako test moduan erabiltzen dugu entrenatzaile askok. Ez da erabakigarria izaten, baina gauza asko geratzen dira agerian.

Eta aurtengoan zer geratu da agerian?

Goiko txalupetan betikoa: oilar nagusiak oilar nagusi dira oraindik ere. Eta ARC mailan, gure ligan, Donostiarraren eta Santurtziren aldetik gorakada handi bat. Nire ikuspegitik, horiek izango dira talde indartsuenak.

Denboraldi honi begira, hasiera batean, zer azpimarratuko zenuke?

Fitxaketek domino efektu moduko bat sortzen dute arraunean. Behin entrenatzaile bat aldatzen denean, beste bi edo hiru talde beharturik izaten dira aldatzera. Gero bakoitzak bere gustuko taldea osatu nahi izaten du, gustuko jendearekin. Eta aurten hori gertatu da. Jon Salsamendi Oriora itzuli da, taldea pixka bat suspertzeko helburuarekin. Horrek pieza desberdinak dantzan jarri ditu, eta Salsamendiren hutsunea Joseba Fernandezek bete du Bermeon.

Aldaketak aldaketa, iazko talde indartsuenak berriro ere goian ikusi genituen Orion.

Eta nabarmen, gainera. Hondarribiak berriro gorengo maila horretan jarraituko duela uste dut, inongo arazorik gabe, gainera. Bermeo eraldatu batek berriro itzala izango du, eta, nire ustez, Oriok egin du goraka, jaitsieran ikusi genuen bezala. Oilarren artean sartzeko esperantza izango dutela uste dut.

Jarraitu irakurtzen Gipuzkoako HITZAren atarian.


Transferentzien egutegia gaurkotzea xede, Erkoreka gaur bilduko da Dariasekin

Eusko Jaurlaritzaren eta Espainiako Gobernuaren arteko lehen bilkura izango da. Hiru helegiteren inguruan ados jarri nahi du Josu Erkorekak


Bretainiako herri dantzen ondoren, kontzertua

Soinuenearen eskutik, goizean Bretainiako herri dantzak ikasten ibili dira dantzazaleak Yann Pelliet eta Konogan an Hanbask musikari bretainiarrekin.

19:00etan Bretainiako bikoteak eta Aiko taldeak kontzertua emango dute, Doneztebe plazan.

Aiko taldeak Euskal Herriko plazetan jotzen den musika eskainiko du eta Bretainiatik etorritako Yann Pelliet eta Konogan an Habask bikoteak euren lurraldean zabaldua egon den formazioa azalduko du; hau da, bonbarda eta biniouak osatutakoa.

Kontzertua bukatuta, afari musikatua izango da Kontzejupean. Bertan afaltzera animatzen denak txartela Amazkar tabernan erosi beharko du (18 euro).


Tabakaleran Arkitektura Lehiaketara aurkezturiko proiektuak daude ikusgai

Martxoak 13ra arte Donostiako Tabakaleran Berritze Arkitektonikorako Lehiaketara aurkezturiko 60 proiektuak ikusi ahal izango dira. Guztira 480 panel dira, irudi, plano eta azalpen testuekin hornituak. Kontsulta areto hori 17:30etik 20:30era bisitatu ahal izango da. Sarrera doakoa da.

Tabakalerako Arkitektura Lehiaketa Bartzelonako Jon eta Naiara Montero arkitektoek irabazi zuten. Euren proiektuaz gain, bestelako arkitektoen lanak ere ikusi ahal izango dira.

Tabakalerak 2008ko ekainaren 27an eraikinaren Berritze Arkitektonikorako Nazioarteko Lehiaketa deitu zuen, Donostiako antzinako tabako fabrika Ikusizko Kulturan espezializatutako Kultura Garaikidearen Nazioarteko Zentro bilakatzeko xedearekin.

Izaera irekia zuen lehiaketak bi fase izan zituen. Lehenengoan, 110 taldek eman zuten lehiaketan parte hartzeko izena. Horietatik 61 taldek euren proiektu proposamenak aurkeztu zituzten irailaren amaiera. Azaroaren erdialdera, lehiaketako epaimahaiak finalista izateko hiru talde proposatu zituen: Bartzelonako SOB Arquitectos, Donostiako VAUMM Arkitektura eta Hirigintza, eta Jon eta Naiara Montero –irabazleak-.

Bigarren fasean, hiru talde finalistek hilabete inguruko epea izan zuten euren proposamenetan epaimahaiak planteatutako zenbait arazori irtenbidea emateko. Azkenik, joan den abenduaren 12an, epaimahaiak bere iritzia eman ostean, KGNZko Administrazio Kontseiluak Jon eta Naiara Monterok osatutako taldeari eman zion lehen saria, 3 en raya izendatutako proiektuagatik.

Behin Lehiaketa esleituta, joan den urtarrilaren 29an kontratua sinatu zuten eta gaur egun Exekuzio Proiektua erredaktatzen ari dira arkitektoak. Horretarako bederatzi hilabeteko epea izango dute.


Datu fiskalen sekretua bermatu du Gipuzkoak

Bizkaiko eta Arabako ogasunei igorritako proposamena "oso serioa" dela esan du Helena Franco Gipuzkoako Hazienda diputatuak.

Datu fiskalen sekretua bermatu du gaur Helena Franco Gipuzkoako Hazienda diputatuak. Aldundien artean informazio fiskala partekatzeko proposamena igorri die Gipuzkoak Arabari eta Bizkaiari. EAJren mesfidantza kritikatu du Francok.

Iruzur fiskalari aurre egiteko foru arau berriaren edukia azaltzeko Gipuzkoako Batzar Nagusietan agerraldia egin du Francok. Datu fiskalak partekatzeko Bizkaiko eta Arabako ogasunei igorritako proposamena hizpide izan du diputatuak.

"Proposamen oso serioa" dela esan du Francok. "Datuen intimitate eskubidea erabat errespetatzen da, datuak ezin ditu edonork ikusi, ezta pentsatu ere", erantsi du.

Herritarrei "lasaitasuna" eskatu die diputatuak, eta "datuetara nor sartzen den zorrotz kontrolatzen" dutela gaineratu du.


"Film sendagaitzak"

Bilboko kaleetara zinea, antzerkia eta hamaika kultur jarduera eraman ditu Zinegoak jaialdiak. Horietako bat Asier Altunaren azken laburmetraia izan da: Han izanik hona naiz. Joseba Sarrionandiaren liburuaren izenburu bereko ipuin bat oinarri hartuta osatu du zuzendari bergararrak 5 minutuko lana. 12 zuzendarik abiatutako Gure oroitzapenak film kolektiboaren piezetako bat da. Filma bere osotasunean Donostiako Zinemaldian estreinatu zen, eta labur bakoitzak bere ibilbidea hartu du ordutik aurrera.

Mamia: mutiko bat auzoko emakumearekin maiteminduta dago eta leihotik berari begira ari zaio gizon batekin larrua jotzen ari dela; emakumeak, umearen begiradaren jakitun, ez du leihorik ixten. Sarrionandiaren ipuinean, hogei urte geroago umea gizona da, eta bere emaztearekin larrutan ari dela leihoa zabalik uzteko eskatu dio; ilunpean, leihoaren beste aldean, mutikoaren begirada aztoratua igartzen du. Mutiko hori bere txikitako oroitzapena den, edo benetan norbait begira dagoen norberari dagokio interpretatzea. Altunaren laburrean, aitzitik, bi gizonezko dira bigarren aldian xirrika ari direnak; eta neskatxa bat da, leihotik begira dagoena. “Zelataria zelatatu bihurtuko da, eta ehiztaria ehizatua izango da”; baina ez da hori kontua, ordea. Zutabe bat aldatu du istorioan Altunak: bigarren bikotea ez da heterosexuala. Eta honek dena iraultzen du.

Joseba Sarrionandiak bere ipuinen inguruan zioen: “Zergatik tipiak? Bilatzea maite duenari tipitasunak bilaketaren atsegina ugaltzen diolako, edo autorea lan luzerako nagia delako, edo lana hasita bihar etzi huts egitearen beldurrez luzarorako engaiatzen ez delako, edota gauza tipietan handietan bezainbeste sekretu kabitzen delako”. Laburmetraigilea ere ipuin-kontalaritzat har daiteke. Eta gako horien bila jarrita, bergararraren bigarren laburrak sekretu tipi bat badu: ipuinaren ziklikotasuna zalantzan jartzen du, behintzat eternalki ziklikoa izateari dagokionez. Mutil gazteak leihotik begira, bikote heterosexuala ikusi du. Nagusiagoa denean hura oroitu, eta voyeurismoak bultzatzen du larrutan egitean leihoa ez ixtera. Txikitan ikusi zuen emakume hori izan nahi du, eta ez berekin oheratzen zen gizona. Gizon bat nahi du berari plazer ematen, emakume horrek ondoan zuena bezalakoa. Eta gainera, neskatxa bat dago haiei begira, lehen bikotearen leiho berean. Eta ez mutiko bat. Pentsa dezakegu lehenengo bikotearen alaba dela edo ez (kontuan izanik egungo alokairuen efimerotasuna, hipoteken estutasuna edo harremanen likidotasuna); baina galdera hurrengoa da: nola jarraituko du istorioak? Eta bide batez: neskatxa horrek zer egingo du gero? Nahiko ote du berak ere larrutan nola egiten duen beste norbaitek ikus dezan? Gurasoen erregimen heterosexualari men egingo dio edo bizilagunak zabaltzen dion leihotik sartuko da? Eta garrantzitsuagoa ziklikotasunari dagokionez: egongo al da beste umerik neskatxa handitzean larrutan nola egiten duen ikusteko (bizilagunen ondorengoa), bikote gay baten umeak izateko aukera murriztuei erreparatuz?

“Ipuin sendagaitzak” deitzen die Sarrionandiak bere lanei, non behin eta berriro irakurri ahala esanahi berri, ezkutuak suma dakizkiokeen bere bildumari. “Film sendagaitzak” deituko diegu, beraz, lehen begiradatik haratago hausnartzera bultzatzen gaituzten film labur horiei.


Zatiekin, oso bat

«Euskadi aske, batu, sozialista eta euskalduna»helburu izanda, hainbat sigla elkartu ziren AltsasukoMahaian, eta 1978an HB aurkeztu zuten.


"Munduko makinarik txikienen" egileei emango diete Kimikako Nobel saria

Jean-Pierre Sauvag, J.Fraser Stoddart eta Bernard L. Feringa zientzialariak dira hautatuak; molekulekin egindako "makinen" diseinuak eta sintesiak egin ditu ezagun.

Hiru zientzialarik batera jasoko dute aurten Kimikako Nobel saria. Hiru herrialdetakoak dira; frantziarra Jean-Pierre Sauvage, Ameriketako Estatu Batuetakoa J.Fraser Stoddart eta Herbehereetakoa Bernard L. Feringa. "Munduko makinarik txikienak garatu dituzte". Lerroburu horrekin nabarmendu dute Suediako Zientzien Errege Akademiako arduradunek hiru ikertzaile horien lanaren garrantzia. Gailu txiki horien bidez kimika "beste dimentsio batera" eraman dutela azaldu dute.

Ikerketa horietan aitzindaria Sauvage izan zela nabarmendu dute; 1983. urtean molekulekin osatutako "kate bat" egin zuen, eta ate berri bat ireki zuen horrela. Ate horretan urrats bat harago eginez, Stoddart izan zen hurrengo bide urratzailea; molekulekin egindako "eraztun bat" egin zuen hark 1991n. 1999an azkenik molekulekin egindako "motor bat" egin zuen.


Gurasoentzako hezkidetza tailerrak egiten hasi dira lehen aldiz Leitza eta Goizuetan

Aurten, lehendabiziko aldiz, Leitzaldeko eta Urumealdeko eskoletan hezkidetza proiektua martxan jarri da: hezkidetza eta genero rolak hausnartuko dituzte bortz saioetan eskoletan 6. eta 5. mailakoek. Antzerkia eta jolasen bidez eginen dute lana. Iñigo Aranbarri izanen da emailea (aktorea eta genero aditua). Goizuetan tailerra jada ospatu da eta oso arrakastatsua izan zen. Leitzan abenduaren 14an eginen da.

Gurasoentzako tailerrean berak trasladatuko die zer ikusi duen berak taldean, hemendik aitzinean nola lantzen ahal dute gai hau etxean... Familiek ikusiko dute zer motako lana egiten ari den eskolan haien seme-alabekin eta gaiarekin lotutako tresnak ezagutu ahal izanen dute. Horrexegatik 5. eta 6. mailako familiei zuzendua dago bereziki, baina bestetik familia guztiarentzako saioa da, azken finean, adin guztietan honen inguruko dudak eta kezkak sortzen ahal dira.


Euskarazko prentsak milioi bat euro gehiago eskatu dio Jaurlaritzari

Euskarazko hedabideek sektorearen egoera aztertu dute, eta diru laguntzen auziaz eginiko gogoeta Eusko Jaurlaritzari eta Eusko Legebiltzarreko alderdiei helarazten ari zaizkie. Milioi bat euro gehiago behar dutela aintzat hartzeko eskatu dute.


Euskal saskibaloi selekzioak Malosten jokatuko du

Gizonezkoen euskal saskibaloi selekzioak Malosten jokatuko du etzi. Hain zuzen, Angolako selekzioaren kontra jokatuko dute, 19:00etatik aurrera. Pablo Laso entrenatzaileak hamabi jokalari hautatu ditu partida jokatzeko, eta horietatik hiruk, ACB mailan jokatzen dute gaur egun: Javi Salgado (Lagun Aro BGC), Lander Lasa (Lagun Aro BGC) eta Unai Calbarro (Caja Laboral) . Hala, saskibaloi zaleek goi mailako jokalarien abileziagaz gozatzeko aukera izango dute.


Garbiñe Aranburu: «Krisian, dogma neoliberal asko erori dira»

Maiatzaren Lehenean, «bizitza duina» bermatzen duen normaltasun berri baten aldeko borroka aldarrikatu du LABek

Maiatzaren Lehena modu «ezohiko» batean ospatu du LABek, baina mami aldetik «langile harrotasuna aldarrikatzeko eguna» izango dela aldarrikatu du. Goizean zehar auto karabanak egin ditu Araban, Bizkaian eta Gipuzkoan, baina ez, ordea, Nafarroan, Espainiako Gobernuaren ordezkaritzak debekatu diolako.

Goizean programa berezia egin du LABek bere web orrian, eta haren amaieran hartu du hitza Garbiñe Aranburu sindikatuko idazkari nagusiak. Lehenik eta behin, gogoan izan ditu maiatzean 30 urte preso egin dituzten lau lagun. «Jarri pentsatzen gu nola sentitzen garen, eta zer izango den 30 urte baino gehiago espetxean egotea», eskatu die sindikatuko kideei. Halaber, gogoan izan ditu beren erasotzaileekin konfinamendua etxean pasatu behar duten emakumeak.,

Gertatzen ari dena osasun krisia baino harago doala ziurtatu du Aranburuk. Sistema osoa ikusten du krisian: «Sistema da gaixo dagoena; zaintza krisia, krisi ekologikoa, krisi soziala, horiek guztiak pilatzen dira sistemaren krisiaren barruan. Indarrean dagoen eredu kapitalista, heteropatriarkal eta ekozida honek ezinezko bilakatzen du bizitza duina». Gogoratu du urte «latza» izaten ari dela langileentzat, LABen zenbaketaren arabera, 29 lagun hil baitira aurten lanean ari zirela. Horiei gehitu behar zaizkie Zaldibarko zabortegiko hondakinen artean desagertuta dauden Alberto Sololuze eta Joaquin Beltran. «Guztiz onartezina da egoera».

Emakumeen lanen aitorpena

Krisiari alde on bat ikusi dio Aranburuk: «Ikusten ari da zeintzuk diren ezinbesteko lan horiek bizitza sostengatzeko. Kasu gehienetan emakumeon betetzen ditugun lanak, inolako aitorpen politikorik, ekonomikorik edo sozialik gabe. Guk aitortzen ditugu lan horiek, eskertzen eta txalotzen ditugu [...] Txaloetatik harago joan nahi dugu, haien bizi baldintzak borrokatzen jarraituko dugu».

Baina krisiaren alde txarra ere argi dauka LABek. Haren ustez, konfinamendua «kapitalaren eta enpresa handien interesen arabera» diseinatua izan da, eta hartzen ari diren erabakietan pertsona eta osasuna ez daude erdigunean. Eta, horri lotuta, konfinamendua zentralizazioaren eta militarizazioaren aldeko apustua egiteko baliatzea egotzi die Espainiako eta Frantziako gobernuei. Ondorio larria ikusten du: «Gure askatasun indibidualak urratuak izan dira, baita eskubide zibil, sozial eta politikoak ere».

Langileak «otzan» nahi dituen sistema baten aurka kalera atera behar dela aldarrikatu du Aranburuk, «gaur ez bada, bihar». Borroka hori enpresetan eta instituzioetan ere egin behar dela uste du. «Boterea fronte guztietan borrokatuko dugu», agindu du. Aldaketak egiteko aukera bat ikusten du, «krisian dogma neoliberal asko erori egin baitira».

Normaltasuna nahi du LABek, baina normaltasun berri bat. «Ez dugu normaltasun kapitalistara itzuli nahi, ez dugu bizitza duina eragozten duen eta planeta suntsitzen duen normaltasun bat nahi. Horregatik diogu premiazkoa dela beste eredu ekonomiko eta sozial baterantz joatea. Premiazkoa da trantsizio ekofeminista bati ekitea, bizitzaren jasangarritasuna erdigunean jartzeko. Iritsi da unea pilaketa eta aberastasun kapitalistaren zikloari amaiera emateko».

Kapitalari zerga berria

Aberastasunaren banaketa hobea nahi du sindikatuak, eta horretarako eskatu du egungo zerga politika aldatzea. Zehazki, proposatu du zerga berri bat ezartzea kapital errentek gehiago ordain dezaten.

Zaintza lanak aitortuko eta berrantolatuko dituen ekonomia bat aldarrikatu du Aranburuk, eta, horretarako, uste du «gehiengo zabal baten» moduan sektore publiko indartsu bat behar dela, osasun sistema publiko indartsua izango duena. Klimaren krisia dela eta, kontsumo eredua zalantzan jartzen duen herritar asko ere ikusten ditu, eta ildo horretatik eskatu du tokian tokiko ekonomiaren, energia burujabetzaren eta elikadura burujabetzaren aldeko apustua egitea. «Eta bide hori, hemen, Euskal Herrian egin behar dugu. Hemen egin behar dugu bizitza erdigunean jartzeko eredu berri baten aldeko borroka, Herri burujabetzaren bidetik eta beti ere, euskal errepublika sozialista eta feminista ortzimugan. Krisi honek utzi duen beste irakasgaietako bat oso argia delako: Estatuak beharrezkoak dira».

Eraldaketa sozialaren aldeko lanetan «indarrak metatzea» babestuko du LABek. «Bide hori ez dugu bakarrik egin nahi. Euskal Herrian gehiengo sindikal eta soziala gara bide horretan sinesten dugunak». Adibidetzat jarri ditu Eskubide Sozialaren Gutunaren aterkipean antolatutako greba orokorra eta Ipar Euskal Herrian gaur CGTrekin eta beste erakunde batzuekin batera antolatutako Maiatzaren Lehena.


Gasteiz eta Lonely Planet gida

Gasteizek bere Lonely Planet gida izango du, non hiriak gune turistiko bezala bidaiariari eskaintzen dizkion txoko interesgarrienak azalduko zaizkion. Mundu mailako bidaiatzeko gidarik ospetsuenetarikoen artean kokatuta, gida honek Gasteizko gastronomia, kultura, ondarea eta ingurugiroarekiko konpromisoa hartuko ditu oinarritzat, 144 orrialdeetan zehar bidaiariak hiria egun gutxitan deskubritu dezan.

Hortaz, hiria helmuga turistiko moduan sustatuko duen tresna baliagarria izango da gida hau. Tamalez, ‘akats’ txikia topatu diote dagoeneko sare sozialeko erabiltzaileek. Izan ere, bertakoekin komunikatzeko agertzen diren ‘esaldi erabilgarrien’ artean hauxe ikus daiteke.


Datorren larunbatean bilera, bi deialditan

Gasolindegi berriko obrak direla eta ekainaren 3an, larunbatean, batzar orokorra eginen da eskolako jantokian. Bertarako bi deialdi egin dira: aurrenekoa, 10:45etan eta bigarrena, 11:15etan. Kontuak eta araudia onartu edo ez bozkatuko dira.


Zine emanaldia eta afari tertulia gay, lesbiana eta transexualen egunean

Igandean izango da; Betharran Aretoan Maldito felpudo filma ikusi eta ondoren afari tertulia egingo dute

"Sexualitatea askatasunez bizi nahi dugula ozen aldarrikatuko dugu", diote Urola Kostako Bilgune Feministatik

Igandean, ekainak 28, gay, lesbiana eta transexualen harrotasun eguna ospatuko da. Urola-kostako koordinadora feministak, honen inguruan, "aurka diharduten guztiei hortzak erakutsi eta sexualitatea askatasunez bizi nahi dugula ozen aldarrikatzeko", Azpeitian hainbat ekimen antolatu dituzte.

Harreman eredu berrien alde lesbianok kalera lemapean, manifestazioa egingo dute Zarautzen 18:00etatik aurrera. Azpeitiko Bilgune Feministak deialdiarekin bat egin eta bertara joateko deia egin du. 19:30ean zine emanaldiari hasiera emango diote; Betharran Aretoan Maldito felpudo filma izango da ikusgai. Ondoren, afari tertulia egingo dute.

Urolako Bilgune Feministatik ekainaren 28an mundu guztia kalera ateratzeko deia luzatu dute, festa giroa aldarrikapenekin uztartzeko.

Ekainaren 28an, harreman eredu berrien alde lesbianok kalera!

Ekainarekin batera iritsi zaigu hilaren 28a, gay, lesbiana, transexual zein bisexualen harrotasun eguna, eta aurtengoan ere badago zer aldarrikatu!

Jaiotzetik inposatzen diguten eredu heterosexistak eragin zuzena du egungo harreman eta sexualitate ereduan. Hau guztiak, emakumeon sexualitatea amatasunera eta ugalketara bideratzen du. Emakumeok sexualitatea bizitzeko orduan ere, badirudi emakumeon lana gizonei plazerra ematea dela.

Elizak, instituzioek, komunikabideek, eskolak, sistema honek, eta berau elikatzeko erabiltzen duten hezkuntza sistemak, lesbofobia, homofobia, transfobia... sortzen ditu, harreman eta familia eredu heterosexistak bultzatuz. Identitateak bizitzeko modu ezberdinak ere ezkutatzen dituzte, errealitatea ukatzen saiatzen direlarik horretarako.

Nazkatuta gaude darabilten tolerantzia faltsu honekin. Lesbianok gure eskubideak tinko defendatu behar ditugu, eta horretarako, ikusezintasunarekin amaitu behar dugu gure presentzia jendarteratuz. Homosexualitatearen aurka diharduten guztiei hortzak erakutsi eta sexualitatea askatasunez bizi nahi dugula ozen aldarrikatuko dugu, parekidetasunaren bidean arau heterosexista suntsituz.


«Elebitasunaren iruzurra gertatu da komunikabideetan»

Euskal Kazetarien Elkarteak eta Kazetarien Euskal Elkargoak Ibilbide Profesionalari Saria emango diote asteartean Garmendiari, Bilbon. 43 urte baino gehiago daramatza euskarazko kazetaritzan.


Subiranisten artean lortutako akordioa beste eremu batzuetara zabaltzearen alde egin du EAk

(Argazkia: Gure Esku Dago Donostia)

Donostiako herri galdeketaren balorazioa egin du Donostiako Eusko Alkartasunak. Ohar bat bidali du igandeko kontsultaren inguruan.

Eusko Alkartasunako Batzorde Eragileak eskerrak eman nahi dizkie Donostia Galdeketa, Gure Esku Dago herri-ekimena eta boluntario moduan lan egin duen pertsona orori, gizarte demokratiko eta askeago bat lortzeko egindako lanagatik.

Eusko Alkartasunak, atzoko egunaren ostean, hilabeteetan zehar luzatu den lan serioan oinarritutako eta hedapen zabala izan duen ekitaldi hau antolatzeko donostiarrek duten gaitasuna erakutsi dela azpimarratu nahi du. Gure antolakuntzaren ustez, garrantzia berezia dute galdeketa ospatzeko xedez subiranista ezberdinen artean lortu diren sinergia eta akordioek eta, horregatik, dinamika eta konfiantza horiek beste arloetara zabaltzearen alde egiten du, hiritarren mesederako.

Autodeterminazio eskubidea egikaritzea funtsezko eskubidea da eta Euskal Herriak herri modura burutu behar du egikaritza hori. Horretarako, Eusko Alkartasunako Batzorde Eragileak lanean jarraituko du, erabakitze-eskubidearen inguruko eztabaida arlo sozial gehiagotara iritsi dadin, ahalik eta jende gehien eztabaida horretara hurbil dadin, demokrazia erabiliz.

Donostian botoa eman duten 21.000 pertsonari Euskal Herriko gainerako galdeketetan parte hartu duen oro gehituz gero, guztira 217.795 pertsonak parte har dutela ikus dezakegu. Munta handiko kopurua da hori, zalantzarik gabe, gizartetik sortu eta loteslea ez den dinamika bati buruz ari garenean. Kopuru hori, gainera, haziz joango da, herri- galdeketa gehiago egin ahala.

Galdeketa hau ibilibide luze batean eman beharreko pausu bat izan da. Eusko Alkartasunak erabakitzearen alde egiten du, hobeto bizitzeko erabakitearen alde, eta oinarrizko xede hau erdiesteko lan egiten duen pertsona orori babesa adierazten dio, beti ere bide demokratikoak bakarrik erabiltzen badira.


Homofobia landuko dute, besteak beste, maiatzean Mikelazulon

Maiatzerako ekitaldi mamitsua prestatu du Mikelazulo kultur elkarteak, eta prestatutako ekitaldien artean, homofobiari buruzko hitzaldi bat nabarmendu daiteke, maiatzaren 9an. Bertan, AI Amnesty International eta SOS Homophobie taldeko kideek parte hartuko dute, besteak beste. EHGAMek antolatutako ekimena da.

Poesia emanaldi berezia ere prestatu du kultur elkarteak, eta Miren Agur Meabe, Castillo Suarez eta Arantxa Santestebanek irakurriko dituzte Emakumeen begiradak plazara lelopean. Ekitaldi hori maiatzaren 18an izango da, 19:30ean, Mikelazulon.

Horrez gain, ikus-entzunezkoak, musika, antzerkia… ez dira faltako kultur elkartean.

Egitaraua

Maiatzak 9 (osteguna): 120 horas: la tortura contra Euskal Herria dokumentalaren proiekzioa, eta solasaldia Ricard Salom zuzendariarekin. 19:30ean, Mikelazulon.

Maiatzak 12 (igandea): Zintzilik Irratiko Playlist irratsaioa, eta Urko Menaiaren kontzertua. 18:30ean, Mikelazulon.

Maiatzak 13 (astelehena): Homofobia hiltzailea hitzaldia. Parte hartzaileak: IA International Amnesty, SOS Homophobie. 19:30ean, Mikelazulon.

Maiatzak 16 (osteguna): Oinarrizko erreta hitzaldia, Daniel Reventosen eskutik. 19:30ean, Mikelazulon.

Maiatzak 18 (larunbata): Emakumeen begiradak plazara, poesia emanaldia Miren Agur Meabe, Castillo Suarez, Arantxa Santestebanekin, 19:30ean, Mikelazulon.

Maiatzak 19 (igandea): Conccertino para organico y palabro antzezlana. Aktore eta sortzaileak Joseba Roldan, Iñaki Santos eta Ebi Soria dira. 19:00etan, Mikelazulon.

Maiatzak 22 (asteazkena): ESKren biltzarra, 19:30ean, Mikelazulon.

Maiatzak 23 (osteguna): Kagueshocks eta bere doktrinan, hitzaldia, ELA sindikatuak antolatuta. 19:00etan, Mikelazulon.

Maiatzak 26 (igandea): Edipotoa eta Mma errezitaldia eta kontzertua, Nagore Legarreta, Gorka Setien, Haizea Arregi, Mariano Hurtado eta Okene Abregoren eskutik. 19:00etan, Mikelazulon.


Hibridazioa: noiz ardoa eta noiz kalimotxoa?

Lagun artean garela probestuz, aitorpen pertsonala egingo dut. Oso pertsonala. Kalimotxoa gustatzen zait. Ardoa ere bai. Coca-Cola ez hainbeste.

Literaturari buruz idatziko dudanez, ez dut irakurlea uxatu nahi. Horregatik hautatu dut horrelako metafora txoznatarra.

Ongi dakigun bezala, ardo-upel batean Coca-Cola tanta bat botatzen badugu, bertan dagoena kalimotxoa bihurtzen da. Ordutik, ezin dugu ardoa deitu, upel osoko edukia aldatu delako, oso Coca-Cola gutxi badago ere.

Ongi dakigun bezala, edale bezainbeste kalimotxo mota daude: ardo asko edo gutxiagorekin, Coca-Colarekiko proportzioa oso erabaki pertsonala da, norberaren nahierara. Horretan, zientziak ez du ezer esaterik. Alderantziz, ardo tanta batekin ere kalimotxoa egin dezakegu. Txarra, baina kalimotxoa azken finean, eta ez Coca-Cola.

Metafora agortuta, mamira goaz. Literaturara. Asko gustatzen zait irakurtzea (idaztea baino askoz gehiago, eta hobeto egiten dut, zalantzarik gabe). Fikzioa (eleberriak, ipuinak..) eta ez-fikzioa (saiakerak, biografiak…) oso gustura irakurtzen ditut, eta inoiz ez dut ulertu bien arteko mugak lausotzeko edo bortxatzeko beharra.

Uler dezaket idazle batzuek publizitatea, marketin eta abarreko tresnak erabiltzea, betiere euren burua nonbait kokatzeko ahaleginean (abangoardian, mutil gaiztoen kuadrillan, generoen arteko purgatorioan, arauak apurtzeko irudi iraultzaile batean…).

Tira, guztiontzako etiketak daude: auto-fikzioa, hibridazioa, benetako gertakarietan oinarritua, biografia nobelatua eta abar luze eta aspergarri bat.

Fikzioa eta ez-fikzioa oso gustura irakurtzen ditut, eta inoiz ez dut ulertu bien arteko mugak lausotzeko edo bortxatzeko beharra

Hala ere, ardo-upel batean Coca-Cola tanta bat botatzen baduzu, kalimotxo-upela izanen duzu, eta ez ardoa. Biografia bat nobelatzen baduzu, eleberri bat (eta ez oso ona, ziurrenik) izanen duzu, baina ez biografia. Pertsona baten historian egiaztatu gabeko datu bakar bat sartzen baduzu, historia osoa fikziozko historia bihurtzen da, eta era horretan irakurri behar da. Horixe da idazle eta irakurleen arteko idatzirik gabeko ituna. Eta zer esan saiakera historiko batean pertsonaia asmatuak txertatzen badira, ala pertsonaia historikoak eleberrietan sartzen direnean… Léon Tolstoiren Gerra eta Bakea liburuan Napoleon bera agertzen bada ere, kontakizun historikoa denik ez duela inork defendatuko...

Ipuina ala eleberriak dira, erabateko fikzioa. Fikzio oso ona batzuetan (Gerra eta Bakea kasu), baina ezer gehiagorik ez. Fikzioak ez dituelako gertakari edo pertsonaia historikoak behar, baina sar daitezke. Alderantziz, ez: ez-fikzioak ez du guk asmatutako ezer onartzen, ardoa kalimotxoa bihurtzen delako. Kalimotxoa oso ona izan daiteke, baina ardoa eskatzen dugunean, ardoa nahi dugu.


Bertizarana eta Baztango zatiko Bidasoko Bide Berdearen proiektua aurkeztu da

Bertizko Partzuergoak egitasmoaren berri eman die bi udalei

Bertizko Turismo Partzuergoak Bertizarana eta Baztango udalei euren eremuei dagokien bide berdearen proiektua aurkeztu die. Lan hau Nafarroako Gobernuaren Landa Garapenaren Departamentuak ordaindu zuen eta Gestión Ambiental de Viveros y Repoblaciones de Navarra erakundeak egin du.

Bertizko Turismo Partzuergoak Bertizarana eta Baztango udalei euren eremuei dagokien bide berdearen proiektua aurkeztu die. Lan hau Nafarroako Gobernuaren Landa Garapenaren Departamentuak ordaindu zuen eta Gestión Ambiental de Viveros y Repoblaciones de Navarra erakundeak egin du.

Errandako erakundearen ingenieroak Bertizarana eta Baztango udal ordezkari politikoei eta teknikariei behin betiko trazatuaa aurkeztu die. Lana beraiekin elkarlanean garatu da. Baztango kasuan bi talde politikoen ordezkariak egon dira aurkezpenean.

1957. urtean ibiltzeari utzi zion trenak eta orduan egiten zuen ibilbidearen zati batzuk desagertu diren arren, proiektu honetan jatorrizko ibilbidearen zati bat berreskuratuko da eta orain arte landu ez den berrikuntza bat dago: Bertizaranako trenaren tunel bat eta Baztanen zubi bat berreskuratzea proposatzen da.

Aurrekontua 1.006.000 eurotara ailegatuko da, hondatuak dauden zatiak egokitzeko, bertze batzuk irekitzeko, ibaiaren bazterretatik pasatzen direnen lan bereziak egiteko eta aipatutako elementuak berreskuratzeko eta seinalizatzeko.

Hurrengo pausua, Espainiako Landa eta Itsas Ingurumen Ministeriotik finanziazioa lortzeko behar den PSISa tramitatzea izanen da. Pausu hau ibilbide osoarekin egiten da, hau da, Endarlatsatik-Elizondoraino. Partzuergoa Euroveloa izeneko mugazgaindiko proiektu baten bidez lantzen ari da Doneztebe-Endarlatsako zatia. Zati honen proiektua geldituta dago, izan ere Nafarroako Herrilan Departamentuak baimena eman behar du 121-A Alkaiagan gurutzatzeko aurkeztu zaion hirugarren proposamenari. Bidegurutze hau da zati honen eginbehar garrantzitsuena , ibilbidearen oinezkoentzako jarraipena bermatzen baitu. Beraz, PSISa hasteko finanziazioa lortzeko proposamen honen baimenaren zain dago Partzuergoa, proiektua osoa izateko.


Presidentearen bidaiek estatu kolpearen susmoa indartu dute Pakistanen

Asif Ali Zardari Pakistango presidentea Dubaira joan da berriz. Oraingoan, ustez, ezkontza batera. Aurrekoan bihotzeko txiki batek eman ziola esan eta hiru aste igaro zituen, baina joan-etorrien erdian armadaren eta gobernuaren arteko tirabiren inguruko albisteak etengabeak dira, memogate auziaren harira: armadak estatu kolpea emango balu gobernuak AEBei laguntzeko ustez egindako eskaera da memogate, eta militarrek mende erdian izan zuten boterea berreskuratzeko asmoak uxatzerik ez dute lortu. Bozak aurreratzeko presioa ere jasaten ari da gobernua.


Elgetako Eguneko Zentrua Zumaian

Joan zen hilabetean Elgetatik Zumaiara joan ginen.

Portua ikusteko eta hango tabernan hamaiketakoa hartzeko aprobetxatu genuen. Eguraldi zoragarria egin zuen eta primeran pasa genuen!


Astelehenean Dependentzia Legearen inguruko hitzaldia eskainiko dute

Arabako Pentsionisten Plataformak astelehenean Dependentzia Legearen inguruko hitzaldi bat antolatu du Amurrion. Arratsaldeko 18:00ean izango da hitzaldia eta Carlos Ruizek emango du.

Pertsona helduak eta pentsiodunek Euskal Herrirako lege propioa behar dutela aldarrikatzen dute, autonomia pertsonala sustatuko diena, arreta publikoa eskainiko diena, unibertsala, euskalduna eta kalitateko eskubideak aitortuko diena. Horregatik antolatu dute hitzaldi, pertsona heldu zein pentsionista orori guzti hori azaldu ahal izateko.

Plataformak uste du azken urteotan gebernu ezberdinek (PP, PSE-EE,UPN eta EAJ) pertsonen bizitzeko espektatibak okerreagotu egin dituztela eta murrizteko legeak egiten ari direla: pentsio eskubidea edukitzeko lan egiteko adina luzatu, jubilazioa sariak murriztu, osasun eta arreta zerbitzu publikoak probatizatu... Enpresa farmazeutikoak, klinikak eta zerbitzu geriatriko publikoak negozio bihurtu dituztela deritzote.

Egungo Dependentzi Legea kriterio ezberdinez aplikatzen da euskal probintzia bakoitzean. Plataformaren ustez, ez du bermatzen pertsonei dagokien arreta profezionalizatua, baizik eta balorazio sistema zerbitzu mediko pribatuen kriterio subjektiboen menpe dago.

Horregatik Arabako Pentsionisten Plataformak Euskal Herrian lege propioa behar dugula diote, babesa era berdinean arautuko duena.

Aldarrikapenak

-Aukera berdina medikuen tratamendu aurreratuenak jasotzeko.

-Botikak doan jasotzeko aukera berdina.

-Dependentzia Legea dagoen estamentu guztietan Helduen Udal Kontseiluen parte hartzea.

-Etxetik gertu egoitzan plaza publikoa izateko aukera berdina.

-Pertsona helduak beren inguru sozialean tratatzea, duintasunez eta ahal den denboprarik gehienean.

-Beren gaitasunak murriztuak dituzten pertsona helduen aurka tratu txarrak eta biolentzia erabiltzearen kontra agertzen da plataforma


HIZTEGITXOAK.EU: OINARRIZKO HITZAK ELKARREN HIZKUNTZAN

Euskaltzaleen Topagunea

Hiztegitxoak.eu webguneak euskaratik beste hainbat hizkuntzetarako norabidean eta alderantziz, hainbat oinarrizko hiztegitxo lortzeko aukera eskaintzen du.

Euskarara hurbiltzeko, beste hizkuntzetara hurbiltzeko, harremanetarako, elkar ezagutzeko, elkar aitortzeko, baliatu hiztegitxoak.eu!


Cederna-Garalurrek antolatutako idazlan saritua goizuetarrena

Larraitz Salaberria eta Aitzpea Huizirena da hautatua

Cederna-Garalur Elkarteak antolatutako Europako Arteak eta Letrak izeneko lehiaketan Goizuetako Andres Narbarte Xalto eskolako ikasleek lehendabiziko saria eskuratu dute aurten ere idazlan-modalitatean. Joan den urtean ere idazlanenetan lehendabiziko hiru sariak Xalto eskolakoentzat izan ziren, eta aurtengo lehenbizikoa ere bai.

Bigarren idazlan eta marrazki lehiaketa

Marrazki eta idazlan lehiaketa izan da Cederna-Garalur erakundeak aurten bigarrenez antolatu duena: Haur eta Lehen Hezkuntzako ikasleei bideratua lehena, Marraztu zure gela izenekoa. Eta Bigarren Hezkuntzakoei zuzendua bertzea, Eman jarraipena historiari... idazlan lehiaketa. Bigarren kasu honetan izan dira sarituak goizuetarrak. Ondoko egoera aurkeztu zitzaien ikasleei: «gelako entrenatzailea zara saskibaloi txapelketa batean parte hartzeko, eta 21 ikasleren artean taldea osatuko duten 8 kideak aukeratu behar dituzu, eta aukeraketaren arrazoiak argudiatu».

Sei ikastetxetako lanak

Nafarroako Mendialdeko sei ikastetxetatik 10 lan aurkeztu dira, bikoteka idatziak, eta Goizuetako sarituak Larraitz Salaberria eta Aitzpea Huizi dira. Sari gisa, egunkari bat eta bolaluma bat jasoko dituzte, baita gelarentzako sari kolektiboa ere: Orgiko hariztira txangoa eta eztiaren museora bisita. Argazkian sarituak ageri dira.